
ACTUL ÎNTÎI






O sală în palatul contesei. Noapte. Teodoro,înfăşurat într-o pelerină 
împodobită cu fireturi, şi Tristan intră în fugă.


SCENA I
Teodoro, Tristan.
TEODORO
Fugi, Tristane, nu mai sta !

TRISTAN
Vai, grozavă boroboaţă !...

TEODORO
Măi, ne-o fi văzut la faţă ?

TRISTAN
Nu ştiu. Bănuiesc că da.
Ies. În urma lor intră Diana, contesă de Belflor,


SCENA A II A
Diana, singură.
DIANA
Hei, stimate domn, ia vin' 
Să vorbesc niţel cu tine ! 
Păi aşa te porţi cu mine ? 
Hai şi-ascultă-mă puţin... 
Nu-i un om, nu-i un slujbaş 
Pe aici ?... Sînt eu năucă ?... 
Totuşi, n-a fost o nălucă, 
Nici, cumva, un vis poznaş... 
Toţi dormiţi pe întrecute ?
Intră Fabio, un servitor.


SCENA A III-A 
Diana, Fabio. 
FABIO
Înălţimea-voastră strigă ?...

DIANA
Parc-ai fi de mămăligă. 
Mişcă, prostule, mai iute ! 
Sări, aleargă, dă năvală, 
Răscoleşte tot cuprinsul 
Ca să-mi afli cine-i insul 
Care-o şterse-acum din sală...

FABIO
Chiar din sală ?... 
Doamne, bine-i!

DIANA
Nu mai zăbovi, momîie,
Ci răspunde-mi din călcîie !...
Ce trădare ! Ştiu eu cine-i...
Fabio iese. Intră Otavio.


SCENA A IV-A
Diana, Otavio. 
OTAVIO
V-auzisem pe fereastră 
Glasul.Dar, cinstit să fiu. 
Nu credeam c-aşa tîrziu 
Aţi fi fost Nălţimea-voastră.

DIANA
Ard de rîvnă cum să plece 
La culcare mai degrabă 
Domnii ăştia. Dar, la treabă, 
Nici un melc nu i-ar întrece !
(Tare, către Otavio.)
Umblă oamenii prin casă 
Chiar şi noaptea, după plac, 
Din pridvor pînă-n iatac. 
Vouă, însă, ce vă pasă... 
Barem dumneata — viteaz 
Staroste de slugi — n-alergi 
Ca ocara să o ştergi, 
Cînd auzi că-s la necaz...

OTAVIO
V-auzisem pe fereastră 
Glasul. Dar, cinstit să fiu, 
Nu credeam c-aşa tîrziu 
Aţi fi fost Nălţimea-voastră...

DIANA
Nu sînt eu, vezi bine... 
Du-te. Osteneşti şi e prăpăd...

OTAVIO
Doamnă...
Intră Fabio.

SCENA A V-A
Aceiaşi, Fabio. 
FABIO
N-apucai să-l văd 
Ca un şoim zbură de iute !

DIANA
N-ai văzut măcar ce poartă ?

FABIO
Ce să poarte ? Iatagane ?...

DIANA
Mantie cu găietane !

FABIO
Cum zorea pe scări, spre poartă..

DIANA
Muierească vi-i plămada !

FABIO
...A zvîrlit cu pălăria 
Şi-a fugit, stingînd făclia, 
Fluturînd prin beznă spada...

DIANA
Te mai trec şi-acum fiori: 
Eşti viteaz cît un gîndac !

FABIO
Ce-aţi fi vrut, mă rog, să fac ?

DIANA
Să-l înfrunţi şi să-l omori !

OTAVIO
N-are el aşa plămadă !
Dar, la drept vorbind, coniţă,
D-ar fi fost un om de viţă, 
Cinstea nu-ţi zvîrleai pe stradă 
De la uşă ?...

DIANA
Cum să fie 
Om de viţă ? Mie-mi spui ?...

OTAVIO
Sînt în Napoli destui 
Care te-ar dori soţie. 
Arşi de dragoste şi chin 
Ca de jarul unei boale, 
Zi şi noapte-ţi dau tîrcoale, 
Să te vadă, cel puţin. 
Nobil e, nu-ţi fie teamă. 
Fabio cu pălăria 
L-a văzut stingînd făclia. 
Ţie, iar...

DIANA
De bună seamă, 
Şanse ai să nu te-nşeli. 
E un cavaler şi, poate, 
Toate slugile-mi netoate 
Le va duce cu momeli... 
Dar urzelile-i viclene 
Le descurc, eu, de îndată.
(Către Fabio.)
Du-te repede şi cată 
Pălăria lui cu pene !

FABIO
O mai fi ?

DIANA
Cum să nu fie ? 
Cînd fugea răgaz n-avea 
Să se-aplece după ea.

FABIO
Plec s-o caut cu-o făclie.
Iese.


SCENA A VI-A
Diana, Otavio.

DIANA
Ţin, acum, cu dinadinsul 
Să destram cuibarul clicii 
Şi să-i mătur toţi complicii, 
Dacă aflu cine-i insul.

OTAVIO
Bine faci. Credeai în ei 
Şi-ţi plătiră cu necazuri. 
Pe asemenea obrazuri 
N-are rost să pui temei... 
Ştiu : deşi eşti amărîtă, 
Te mai amărăsc şi eu, 
Dojenindu-te mereu. 
Firea ta îi întărită ! 
Înciudaţi că nu te bucuri, 
Uite, peţitorii tăi, 
Vrînd să-ncerce alte căi, 
Te mai bagă şi-n buclucuri, 
Tot sperînd c-or fi iubiţi...

DIANA
Ştii ceva ?

OTAVIO
Aş !... Lumea spune 
Că, deşi eşti o minune, 
Nu e chip să te măriţi. 
Rangul tău le dă de furcă, 
Chiar cînd dragostea-i îmbie...
Intră Fabio.


SCENA A VII-A 
Aceiaşi, Fabio.
FABIO
Uite,-am dat de pălărie, 
Da-i plouată ca o curcă !

DIANA
Ce-o fi asta ?

FABIO
Naiba ştie ! 
Craiul a zvîrlit cu ea.

OTAVIO
N-am văzut în viaţa mea 
Mai grozavă murdărie ! 
E cu ochi şi cu sprîncene...

DIANA
Asta-i ?

FABIO
Asta-i de la el.E un hoţ ! 
E un mişel !

OTAVIO
Ia te uită ce mai pene !... 
Ala care a tulit-o 
Urmărea ceva arginţi...

DIANA
Am să-mi ies, cu voi, din minţi!

FABIO
Totuşi, p-asta a zvîrlit-o !

DIANA
Însă penele-i semeţe 
Unde-or fi, c-avea o mie ?

FABIO
S-au aprins de la făclie 
Şi-au rămas doar nişte beţe... 
Icar  n-a păţit la fel ? 
Soarele a fost făclia ; 
Noul Icar — pălăria... 
Asta-i ce-a rămas din el ; 
Restul nu se ştie cum e...

DIANA
Trăncăneşti ca un limbut, 
Cînd atîtea-s de făcut. 
Fabio, n-am timp de glume !

OTAVIO
Timp să afli tot complotul 
Ai şi mîine. Ziua-i mare. 
Haide, du-te la culcare...

DIANA
Vreau să ştiu acuma totul. 
N-am să tot aştept în veci ! 
Cheamă fetele îndată.
Fabio iese.



SCENA A VIII-A
Diana, Otavio. 
OTAVIO
O, ce noapte minunată ! 
Zău, că bine ţi-o petreci...

DIANA
Grija asta ce m-apasă 
M-ar sili ca nopţi de-a rîndul 
Nici să nu mai dorm la gîndul 
Că e cineva prin casă.

OTAVIO
Cercetînd în mod discret, 
Mîine poate-i dai de urmă.

DIANA
Dar cînd grijile te scurmă, 
Poţi să dormi pe un secret ?
Intră Fabio, Doroteea, Marcela, Anarda.



SCENA A IX-A
Aceiaşi, Fabio, Doroteea, Marcela, Anarda.
FABIO
Pe acestea vi le-aduc, 
Că-s de lîngă budoar. 
Celelalte n-au habar
Și acuma, dorm butuc. 
Astea doar se pregătesc 
Să se ducă la culcare.

ANARDA.
Noaptea valurile-n mare 
Mai cumplit se învrăjbesc ! 
Singură ai vrea mai bine...

DIANA
(făcîndu-le celor doi bărbaţi semn să plece) 
Hai!

FABIO
Grozavă cercetare !

OTAVIO 
E nebună, sau ce are ?

FABIO
Ştii, mă bănuie pe mine...
Otavio şi Fabio ies.


SCENA A X-A
Diana, Anarda, Doroteea, Marcela.
DIANA
Doroteea, eşti cam moale.

DOROTEEA
Vin porunca să v-aştept !

DIANA
Spune-mi, tu, cinstit şi drept, 
Cine dă pe-aici tîrcoale.

DOROTEEA
Stai să mă gîndesc oleacă... 
Nişte domni de neam ales ! 
Paris — rar... Ricardo — des... .
Şi-apoi, cine să mai treacă?... 
Un marchiz şi-un conte nu-s 
De ajuns ? Pe cît îmi pare...

DIANA
Dacă vrei să-ţi dau iertare 
Drept să-mi spui !

DOROTEEA
Doar drept ţi-am spus.
Ce mai vrei ?

DIANA
Să-mi spui cu cine 
I-ai văzut vorbind pe-aici.

DOROTEEA
Poţi cu ceară să mă pici : 
N-au vorbit decît cu tine !

DIANA
Poate-un paj de-al lor vreodată 
Ţi-o fi dat vreo hîrtioară ?...

DOROTEEA 
Niciodată...

DIANA 
Ieşi afară ! 
Doroteea se retrage într-un ungher.

MARCELA 
(aparte)
Inchiziţie curată !

ANARDA 
(aparte)
Crudă e !

DIANA 
Anarda !

ANARDA 
Doamnă ?

DIANA
Termină cu tremuratul ! 
Spune-mi cine e bărbatul...

ANARDA
Ce bărbat?...

DIANA
Ştiu eu ce-nseamnă 
Neştiinţa ta ! Dar, lasă... 
Ei, cu care dintre voi 
Stă de vorbă ?

ANARDA
Doamnă, noi ?... 
Crude bănuieli ne-apasă. 
Cine ar avea-ndrăzneala 
Un bărbat aici să lase ? 
Om avea, nu zic, ponoase, 
Dar nedreaptă-i bănuiala 
Şi amarnic ne apasă...

DIANA
Doar îmi daţi prilejuri noi ! 
Fără una dintre voi, 
Nu putea să intre-n casă.

ANARDA
Să te mînii pentru-acela ? 
Inima în dinţi îmi iau 
Şi-ţi voi spune tot, pe şleau,. 
Chiar de-o supăr pe Marcela ! 
Şi-am să-ţi spun că dînsa ţine 
La un tînăr ; el — la fel. 
Însă nu ştiu cine-i el...

DIANA
Nu-i frumos s-ascunzi de mine 
O fărîmă cît de mică. 
Povesteşte-mi fără teamă. 
Doar mi-ai spus ce-a fost de seamă, 
Şi-mi ascunzi o părticică ?...

ANARDA
Doamnă, zău, mă faci să sufăr 
Pentru taina ei mereu. 
Tot femeie sînt şi eu 
Şi n-aş vrea nici să te supăr, 
Însă cred că-i de ajuns 
Dacă ştii că insu-acela 
A venit pentru Marcela. 
Prea departe n-au ajuns ; 
Numai de puţină vreme 
Stau de vorbă, ca oricare...

DIANA
Auziţi neruşinare !
Şi să n-am de ce mă teme ?
Ce ruşine pentru fata
Care-aşteaptă peţitori !
Ce infami ! Ce trădători!
Ce-ar fi spus sărmanul tata ?...

ANARDA 
(aparte)
Oh, în culmea deznădejdii 
Cînd o văd, n-am ce mă face !
(Tare.)
Doamnă draga, fii pe pace ! 
Nici nu-i chip de-aşa primejdii, 
Că-i de-ai casei omul ei, 
Nu pătrunde din afară, 
Să vă facă de ocară.

DIANA
E din slujitorii mei ?

ANARDA
Teodore..

DIANA
Secretarul ?

ANARDA
Nu ştiu !... Vezi, fii chibzuită...

DIANA 
(aparte)
Tot mă simt mai liniştită. 
Nu-i din vina mea calvarul...
(Tare.) 
Hei, Marcela !

MARCELA
Da, senora.

DIANA
Ia ascultă...

MARCELA 
(aparte)
Tremur toată !
(Tare.)
Porunceşte !

DIANA
Pot eu, oare, 
Să mai pun temei pe tine ?

MARCELA
Ți-or fi spus ceva de mine... 
Știi credinţa neclintită 
Ce ţi-o port, cum sînt datoare.

DIANA
Tu, credinţă ?...

MARCELA
Ce jignire
Ți-am adus ?

DIANA
Se poate, oare, 
Să-mi aduci bărbaţi în casă, 
Ca să stai cu ei de vorbă ?

MARCELA
Zăpăcitul Teodoro 
Pretutindeni îmi îndrugă 
Fleacuri cu nemiluita.

DIANA
Rodnic an în dulci cuvinte, 
Dacă zici că-ţi spune-atîtea...

MARCELA
Vreau să spun că fără preget, 
La venire sau plecare, 
El pe buze îşi strămută 
Gîndurile...

DIANA
Le strămută ? 
Cam ciudat...Şi ce-ţi tot spune?

MARCELA
Parcă-mi mai aduc aminte...

DIANA
Ta încearcă !

MARCELA
Uneori Zice :„Pentru ochii tăi 
Simt că mor !" Iar cîteodată : 
„Numai pentru ei trăiesc. 
Chipul tău îmi ţine treze 
Dorurile toată noaptea !" 
Altădată chiar îmi cere 
Doar un fir de păr, să-şi lege 
Dorurile, să le ţină 
Liniştite-n gînd... Senora, 
Dar de ce mă-ntrebi nimicuri ?

DIANA
Barem tu eşti liniştită ?

MARCELA
N-am de ce să-mi fie teamă. 
Teodoro îşi îndreaptă 
Spre un ţel cinstit iubirea, 
Vrînd cu mine să se-nsoare.

DIANA
Căsnicia e, desigur, 
Ţelul dragostei cinstite. 
Vrei să pun la cale totul ?

MARCELA
N-ar fi chip să-mi faci, senora, 
Altfel un mai mare bine ! 
Şi văzîndu-te blajină, 
Bună şi mărinimoasă, 
Chiar în supărarea asta,
Am să-ti spun şi eu, stăpînă, 
Cît de drag mi-i Teodoro. 
Nu-i ca el în tot oraşul 
Tînăr chibzuit şi harnic ! 
Am pe cine să mă bizui...

DIANA
Da, îl ştiu şi eu, căci slujba 
Cu pricepere şi-o face...

MARCELA
Una e-n scrisori solemne 
Şi-alta e mai de aproape 
Să-l auzi vorbind, senora, 
Cu duioase, blînde şoapte, 
Despre tainele iubirii.

DIANA
Gata-s pentru cununie
Orişicînd. Dar treaba asta
Cere timp. Şi vezi, Marcela,
Inţelege-mă, fetiţo :
Rangu-i rang şi ţin să-mi apăr
Numele străvechi ce-l port :
Pîn-atuncea nu se cade
Să vă las de capul vostru...
(Aparte.)
Ciuda vreau să-mi pot învinge 
Dar e greu, orice s-ar zice...
(Tare.)
Vezi că nu mai e o taină : 
Toţi sînt azi pe voi cu ochii. –
Fii şi tu cu ochii-n patru. 
La nevoie, eu sînt gata 
Să v-ajut. Doar Teodoro 
E un om cu multă minte
Şi-a crescut la mine-n casă. 
Ţie, iar, îţi port de grijă. 
(Sîntem şi puţin cam rude !)

MARCELA
La picioare-ţi cad, mişcată, 
Doamnă, să ţi le sărut...

DIANA 
(către cele de faţă)
Hai, lăsaţi-mă o clipă Singurică...

ANARDA
Ce-a fost, dragă ?

MARCELA
Supărări ce-or prinde bine.

ANARDA
Cum, îţi ştie, poate, taina ?

MARCELA
Da, dar şi că sînt cinstită. 
Îi fac trei reverenţe şi ies.



SCENA A XI-A
Diana, singură. 
DIANA
De mii de ori văzîndu-i frumuseţea 
Lui Teodoro, duhul, gingăşia, 
De n-ar fi-n joc obîrşia, pustia, 
I-aş preţui talentul şi blîndeţea.

În toți iubire iscă tinereţea,
Dar rangu-şi dă-n vileag pe loc trufia
Şi „cinstea" lui mi-alungă bucuria,
Că nu mă-ndur să-mi înjosesc nobleţea.

Invidia in mreje mă va ţine,
Căci avuţii străine o stîrnesc 
Şi mai de plîns nu-i nimenea ca mine.

Mai sus l-aş vrea în rang, să-l îndrăgesc, 
Ori mai prejos m-aş vrea, cum e mai bine, 
Să pot cu dînsul să mă potrivesc.
Diana iese. Intră Teodoro şi Tristan.



SCENA A XII-A
Teodoro, Tristan. 
TEODORO
N-am astîmpăr, vezi prea-bine...

TRISTAN
Apoi, fără doar sau poate, 
De-o afla, cumva, de toate, 
E prăpăd : s-a zis cu tine ! 
Nu ţi-am spus că te zoreşti ?

TEODORO
Cînd îţi dă iubirea ghes, 
Greu rezişti...

TRISTAN
Am înţeles : 
Tragi, dar uiţi să mai ocheşti !

TEODORO
Cei isteţi fac toţi aşa.

TRISTAN
Tu, de-ai fi, din joi în Paşte, 
Ai cunoaşte ce te paşte...

TEODORO
Ştie, oare ?...

TRISTAN
Nu şi da. Bănuieşte. 
Orice-am spune, 
Greu îi vine să se-aştepte...

TEODORO
Urmărindu-mă pe trepte,
Fabio, ca prin minune.
A scăpat să nu-l înghimp.

TRISTAN
Bine, zău, c-am stins făclia, 
Azvîrlind cu pălăria...

TEODORO
Bezna l-a oprit la timp, 
Zăbăucul, c-apoi lasă...

TRISTAN
Eu, în zorul vitejiei, 
I-am şoptit aşa făcliei : 
,,Ştii că nu sîntem din casă !" 
Însă ea mi-a spus, zbîrlită, 
C-o minţim şi nu credea. 
Eu, atuncea, zvîrrr în ea ! 
Oare s-a simţit jignită?...

TEODORO
Nu ştiu. însă ştiu că eu 
Moartea mi-o aştept. 
Nu crezi ?

TRISTAN
Hei, săracii amorezi,
Cum mai mor cînd dau de greu !

TEODORO
Ce să fac ? Să intru mesa, 
Cînd pericolul acela...

TRISTAN
Uit-o iute pe Marcela, 
Că, de te-o afla contesa, 
Nu mai e cumva scăpare : 
Zbori cu călimări cu tot.

TEODORO
Uit-o, zici. Dar crezi că pot ?

TRISTAN
Dau eu lecţii de uitare !

TEODORO
Iar începi, acuma, poate, 
Cu poveţele-ţi fudule...

TRISTAN
Şi-n iubire-s căi destule. 
Iscusinţa-nvinge toate. 
însă ca să ai putinţă 
De izbîndă mai îndată, 
Fă ce vrei s-o uiţi pe fată 
Fără urmă de căinţă, 
Că de-o fi să te mai lege 
Gîndu-ntoarcerii, cumva, 
Nu e chip s-o poţi uita, 
Orice-ai face, orice-ai drege. 
Gîndul ăsta-i de ajuns 
Ca-ntr-o minte bărbătească 
Multă vreme să nutrească 
Jarul dragostei ascuns.
Numai vierea, ia aminte, 
Cînd răzbate şi străpunge,   
Mai ajunge să-ţi alunge 
Nălucirea ei din minte. 
Dacă arcul de oţel 
Din ceasornic se retează, 
Toate roţile-ncetea-ză. 
Şi-n iubire-i cam la fel, 
Cînd speranţele dispar..,

TEODORO
Însă gata, fără preget, 
Să te joace ca pe deget, 
Amintirile nu sar, 
Să trezească în alai 
Simţămintele, pe loc ?

TRISTAN
Sînt vrăjmaşi ce intră-n joc, 
Contra minţii ; dar nu-i bai, 
Vorba cîntecului... Iar 
Prin strădania gîndirii, 
Vii de hac închipuirii — 
Năzdrăvanul făurar.

TEODORO
Cum ?

TRISTAN
Cînd nu mai poţi să-nduri, 
Cugetă cu stăruinţă 
Ca-nţelept, fără căinţă, 
La ponoase, nu la nuri! 
Dacă vrei s-o uiţi, băiete, 
Nu ţi-o-nchipui în minte 
Bine strînsă în veşminte, 
Şi-n conduri, în loc de ghete 
Au dreptate-n felul lor 
Înţelepţii să ne certe : 
Bună parte-s doar deşerte
Dichiseli de croitor.
Nu visînd-o eşti în stare
S-o mai uiţi, cum ai dorit,
Ca un schivnic pocăit
Prin autoflagelare,
Care, totuşi, slab din fire,
Chiar în ultima clipită,
Cînd să scape de ispită,
Urlă după lecuire !
Deci despoaie-o de rochiţe
Şi podoabe arătoase.
Ia aminte la ponoase,
Caută-i mereu chichiţe
Şi închipuie-ţi-o hîrbă,
Ca pe-o babă zbîrcă, fata,
Şi — te-asigur — leacu-i gata
Ai s-o vezi în gînd cu scîrbă
Ca pe-un sos sleit şi rece
Care te-a făcut pe vremuri
(Brrr, şi azi te mai cutremuri!)
Nu ştiu cum, să ţi s-aplece...
Doar aşa vei fi în stare
Să ţi-o scoţi curînd din cap.

TEODORO
Ce chirurg ! Curat casap ! 
Grosolană vindecare... 
Trăncăneli de doftoroaie, 
Bune numai pentru proşti ! 
Tu, femeia, n-o cunoşti, 
Nici a dragostei văpaie... 
Cum e sticla : cristaline 
Sînt femeile !... Năpasta !...

TRISTAN
De vrei să spui prin asta 
Că se sparg uşor, spui bine ! 
Apoi mie nu mi-e teamă 
C-ai s-o uiţi, cumva, curînd,
Cînd te văd că n-ai de gînd 
Un poros să-i iei în seamă... 
Tu să faci aşa minuni ? 
Chiar şi eu, cu chipul meu, 
Zece ani iubii mereu 
O... desagă de minciuni. 
Bat-o ciuma şi nevoia 
Peste gura-i cît o turtă ! 
Unde pui c-avea o burtă 
Cît a calului din Troia , 
Să strămuţi în ea în bloc, 
Fără caznă, o arhivă 
Cu hîrţoage puse stivă. 
Ba mai rămînea şi loc... 
într-o scorbură de nuc 
Locuia ca-ntr-o odaie 
O familie cu-o droaie 
De copii... Rămîi năuc, 
însă ciurda de mişei 
încăpea la fel de bine, 
Cu bulendre şi jivine, 
Şi în burdihanul ei ! 
Vrînd s-o uit, găseam o mie 
De temeiuri, ca prin gînd 
Să-mi apară rînd pe rînd 
Flori de crin, de iasomie,     
Viguri albe cum e neaua, 
Ori platouri de argint... 
însă eu — de ce să mint ? — 
Căutam să-mi uit beleaua, 
Pacostea pocită, cîrnă, 
Aducîndu-mi-o în minte 
Mai dihai ca înainte, 
Printr-un sac sau printr-o tîrnă, 
Printr-un coş ori printr-un cufăr, 
Prin burdufi cu ea pereche... 
Doar aşa scăpai de streche 
Şi de-atuncea nu mai sufăr.
(Şi uitarea e cu cîntec !) 
Lecuit mă simt de-a pururi 
Prin noianu-i de cusururi 
Şi prin năzdrăvanu-i pîntec, 
Care-n cute-ar fi ascuns. 
Să le ţie-n veci zăloage. 
Trei sau patru pisăloage...

TEODORO
Măi, ai trăncănit de-ajuns. 
Calea ta nu-mi pare dreaptă. 
Doar Marcela ştii că are 
Graţii făr-asemănare...

TRISTAN
Deci, dizgraţii te aşteaptă !
Intră contesa Diana.


SCENA A XIII-A 
Aceiaşi, Diana. 
DIANA
Teodoro!

TRISTAN 
(aparte)
Na, năpasta !

DIANA
Hai puţin !

TEODORO 
(tare)
În graba mare ! 
(Aparte.)
Dacă află — salutare ! 
Trei zburăm din casa asta...

DIANA
O prietenă ce-n sine 
N-are-ncredere prea mare 
Vrea să scrie o scrisoare 
Şi-a venit cu ea la mine. 
Cum în inimi nu-mi cîntă 
A iubirii dulce taină. 
Vezi, te rog, dă tu o haină 
Gîndurilor ce-o frămîntă. 
Eu le-am aşternut în pripă 
Într-o ciornă de scrisoare. 
Ia citeşte-o !

TEODORO
Pot eu, oare, 
Să revăd ce înfiripă 
Mîna ta ? Ar fi-ngîmfare 
Şi strădanie deşartă, 
Că-n materie de artă 
Nu am sorţi de egalare 
Nici temeiuri să te-ndrept.

DIANA
Nu, citeşte-o tu mai bine...

TEODORO
Mă-nspăimînt văzînd că-n tine 
N-ai încredere. Aştept 
Arta scrisului s-o-nvăţ 
Şi-s străin şi de iubire...

DIANA
N-ai iubit ?

TEODORO
Bogat din fire 
În cusururi, nu m-agăţ 
De femeie toată viaţa. 
Sînt sfios şi mi-e ruşine...

DIANA
Eşti sfios, se vede bine: 
Cînd o ştergi, ţi-acoperi faţa!

TEODORO
Eu?

DIANA
Doar ştie multă lume, 
Chiar azi-noapte, majordomul...

TEODORO
Ştii, cu Fabio, ca omul,
Mă mai ţin şi eu de glume...

DIANA
Asta însă nu-i, fireşte,
Un păcat grozav, o schismă.

TEODORO
Poate careva, din pizmă...

DIANA
Vrun gelos... Dar, hai, citeşte !

TEODORO 
(citeşte)
„E  pizmă să iubeşti, iubind cînd vezi 
Şi a fi geloasă pînă să iubeşti ,
E-o toană a iubirii omeneşti 
Pe care cu putinţă nu o crezi.

Din gelozie, dragoste, purcezi ... 
(Ţi-i ciudă, cînd frumoasă ştii că eşti 
Şi nu ci şi-n iubire ce rivneşti, 
Primindu-ţi cuvenitele dovezi)

Ne'ncrezătoare sînt din bun senin; 
Geloasă neiubind, deşi n-aş vrea, 
Că doar iubind iubită eşti puţin.

Un «da» şi-un «nu» se-nfruntă-n mintea mea ;
Tăcînd, m-aş vrea-nţeleasă pe deplin. 
Priceapă-mă şi alţii, de-or putea

DIANA 
Ce părere ai ?

TEODORO
Că dacă 
Potrivită-i cu persoana, 
E nespus de izbutită, 
însă nu pricep un lucru : 
Cum e, oare, cu putinţă 
Ca iubirea s-o stîrnească 
Gelozia, cînd se ştie 
Că iubirea-i este mamă ?

DIANA
Uite, eu socot că doamna 
Îl privea cu drag pe tînăr, 
Fără jind ; dar că, văzîndu-l 
Prins deodată-n mreji străine, 
Gelozia a împins-o 
Să-l iubească, să-l dorească... 
Tu ce zici ?

TEODORO
Eu aş admite,
Însă gelozia asta
Are un motiv : iubirea. 
Doar nu cauza provine 
Din efect, ci dimpotrivă.

DIANA
Nu ştiu, Teodoro. Însă 
Ea mi-a spus că pentru dînsul 
A nutrit doar simpatie, 
Dar îndrăgostit văzîndu-1, 
I-au ieşit în calea cinstei 
Mii de tîlhăreşti dorinţe, 
Pustiindu-i fără milă 
Sufletul de neprihană 
Şi clintindu-i hotărîrea.

TEODORO
Ce scrisoare minunată !
N-ar fi chip să schimb o iotă...

DIANA
Hai, încearcă...

TEODORO
N-am curajul.

DIANA
Fă-o, ca să-mi faci plăcere.

TEODORO
Poate vrea Nălţimea-voastră 
Nepriceperea să-mi vadă ?

DIANA
Te aştept. Dar vino iute. 

TEODORO
Plec să-ncerc, ce-o fi să fie ! 
Iese.



SCENA A XIV-A
Diana, Tristan. 
DIANA
Hei, Tristane...

TRISTAN
Într-un suflet 
Vin să-ţi împlinesc porunca, 
Ruşinat de-aşa pereche 
De nădragi, cam ponosită. 
Ce să fac ?... De la o vreme 
M-a purtat cam mult stăpînul 
Cum mă vezi. Şi nu se face ! 
Un lacheu se ţine fercheş, 
Cînd se ştie că-i oglinda, 
Flamura şi steaua lui. 
Scara lui (cînd e călare), 
Cum ne-a spus un om de spirit, 
Căci spre el pe noi urci ochii. 
Poate n-o mai fi în stare...

DIANA
Joacă ?

TRISTAN
Bine-ar fi să joace ! 
Cum, necum, nu duce lipsă 
De parale, jucătorul, 
în vechime, chiar şi regii 
învăţau o meserie, 
Ca, în caz de pribegie, 
(Soarta, de, cam are toane !) 
Cît de cît să se descurce. 
Bine-i, zău, de cei ce jocul 
Cărţilor îl ştiu de tineri ! 
Nobilă-ndeletnicire, 
N-am ce zice ! Te hrăneşte 
Fără mare osteneală,
Dacă ştii s-o mînui bine... 
Vezi un ditamai zugravul 
Tot sporindu-şi măiestria, 
Ca leit să-ţi toarne chipul ; 
Dar un altul, prost, pretinde 
Că nici zece scuzi nu face. 
Alta e cu jucătorul: 
Cînd norocul îi surîde, 
Nu încape vreo crîcnire...

DIANA
Deci, nu joacă.

TRISTAN
Din prudenţă

DIANA 
E îndrăgostit, pesemne.

TRISTAN
El îndrăgostit ? Nici vorbă ! 
E un sloi, un sloi de gheaţă

DIANA
Cum se poate să nu aibă 
Nici o dragoste cinstită 
Un bărbat atît de chipeş, 
Tînăr şi deştept, ca dînsul ?

TRISTAN
Eu îmi văd doar de ţesală 
Şi ovăz, nu de răvaşe. 
Ziua e aici, la slujbă, 
Unde are mult de lucru.

DIANA
Noaptea însă n-o ia razna ?

TRISTAN
N-am habar de cînd cu şoldul...

DIANA
Zău? Dar ce-ai păţit, Tristane ?

TRISTAN
Ţi-aş putea şi eu răspunde
Ca nevestele sluţite
De arţagul geloziei :
„Am căzut pe scară, dragă!"

DIANA
Ai căzut ?...

TRISTAN
Ba ce cădere ! 
N-a scăpat măcar o treaptă 
Neînscrisă pe spinare, 
Cît îi ea de lungă, scara...

DIANA
Meritai să păţi, Tristane, 
Şi mai rău. Doar tu-n făclie 
Ai zvîrlit cu pălăria !

TRISTAN 
(aparte)
Ptiu, drăcie ! Zău că ştie 
Tărăşenia, contesa !

DIANA
Nu răspunzi ?

TRISTAN
Ba da, dar caut 
Să-mi aduc mai bine-aminte.,.
Mda !... Porniseră să zboare 
Nişte lilieci prin casă. 
Eu m-am luat cu pălăria 
După ei. Şi, zvîrrr ! deodată, 
Nimerind în luminare, 
Am călcat greşit pe-o treaptă 
Şi-am pornit vîrtej pe scară...

DIANA
Iscusită ticluială ! Nu-i nimic. 
Ne-o prinde bine... 
într-o carte de poveţe 
Tainice, se spune doar 
Că, de vrei să smulgi mai lesne 
Părul ăstor   lilieci", 
Bine e să-i ungi cu sînge. 
Chiar aşa. Voi da poruncă 
Să se scoată nişte sînge 
De pe şoldu-ţi rupt — de umblă 
Liliecii tăi cu şoalda...

TRISTAN 
(aparte)
Vai, şi oasele mi-nmoaie 
Liliecii, că-s o droaie !
Intră Fabio.



SCENA A XV-A 
Aceiaşi. Fabio.
FABIO
A venit marchiz Ricardo.

DIANA
Pune-ţi scaunele-n grabă !
Intră marchizul Ricardo cu Celio. Fabio şi Tristan ies.


SCENA A XVI-A
Diana, Ricardo, Celio. 
RICARDO
Cu grija ce iubirea-n piept mi-o pune, 
Umplîndu-mi-1, spre ţel, de-o năzuire 
Ce-n cale-mi orice piedici ar răpune, 
Vrînd .să te-aidor, scăldat de-a ta privire, 
Iar te implor, deşi-un rival mi-ar spune 
Că mi-e-ndrăzneala vană irosire ; 
Dar mai bogat de-ar fi-n nădejdi să fie, 
Nutri-va nu iubire, ci trufie. 
Contesa mea, atît eşti de frumoasă, 
Că ochii-mi spun şi cît te simţi de bine. 
Te văd de graţii plină, radioasă ; 
Cum frumuseţea multe locuri ţine, 
Chiar sănătăţii — ştiu : eşti sănătoasă ; 
Răspunde frumuseţea pentru tine. 
Te numeri printre cei cu tigve strimte, 
De-ntrebi o prea-frumoasă cum se simte. 
Ştiind că eşti, Diana, cum te-arată 
Această strălucită frumuseţe, 
Aş vrea, senora, dac-o să se poată, 
Să-mi spui şi-nfăţişarea-mi de ce preţ e...

DIANA
Să vă ascult, senor, sînt încintată, 
Şi faptul că vorbiţi de tinereţe 
Numind-o frumuseţe, îmi probează 
Un gust ales şi-o minte pururi trează. 
Dar cum sînteţi... nu cred că sînt în stare 
Stăpînă nefiindu-vă, s-o spun.

RICARDO
Dovezile-mi cinstite de-adorare 
Să-mi împlineşti dorinţa te supun. 
Văd rudele-ţi că toate-s doritoare 
Să se-mplinească gîndul nostru bun. 
Consimţămîntul tău îl cere-amorul,
Căci fără el nădejdile-şi iau zborul.
Cum sînt stăpîn pe-aceste mari întinderi
Ce mi le-a dat cu rangul moştenirea,
De-aş stăpîni şi alte necuprinderi
Pe unde-şi poartă Sudul dogorirea
Ori Aurora primele-i descinderi,
Comorile ce le ascunde firea,
Sau diamante mari, orientale,
Ce ne-au deschis pe mări o nouă cale
Ori aurul turnat în giuvaeruri
Şi perlele — aceste minunate,
Sublime lacrimi plînse poate-n ceruri
Şi în genuni pe vremuri preschimbate
De abisale, neştiute geruri —
Eu ţi le-aş da cu drag chiar azi pe toate
Şi-aş colinda, să fiu de tine demn,
Pustietăţi de mări cu tălpi de lemn.

DIANA
Senor marchiz, desigur, sînt convinsă 
De dragostea ce-mi porţi şi încîntată 
Ca de-o fiinţă nobilă, distinsă, 
Şi m-aş lăsa de gînduri mari furată. 
Dar Federico, inimă aprinsă 
De-acelaşi foc, s-ar mîngîia vreodată ?

RICARDO
Ce mult în intrigi contele mă-ntrece ! 
Dar eu mă-ncred în chibzuinţa-ţi rece.
Intră Teodoro.




SCENA XVII-A
Aceiaşi, Teodoro. 
TEODORO
V-am împlinit poruncile.

RICARDO
Senora,
Vă stingheresc ?...

DIANA
Trimit doar o scrisoare
La Roma.

RICARDO
Dar o vizită la ora 
De scris scrisori e chiar plictisitoare, 
Cînd o lungeşti...Cum tu eşti aurora 
Nădejdii mele...

DIANA
Vă rămîn datoare !

RICARDO 
Ei Celio, ce zici ? Plecăm ?

CELIO
Sînt gata. Amorul tău îşi va primi răsplata.
Ricardo şi Celio ies.



SCENA A XVIII-A
Diana, Teodoro. 
DIANA
Ei, a mers ?

TEODORO
N-a prea mers strună, 
însă ce puteam să fac ? 
Am ţinut să-ţi fac pe plac. 
Uite-o...

DIANA
Ia să văd cum sună ! 
(Citeşte.)

A te trezi pe cineva iubind 
Doar cînd iubirea altcuiva l-îmbie, 
Înseamnă a-l iubi din gelozie, 
De n-ai simţit mai înainte jind.

Cînd vezi că mreji străine dragu-ţi prind, 
Te dă de gol mocnita frenezie  
Ca în obraji văpaia purpurie, 
Pe buze taine-ascunse se aprind.


Mai mult nu spun, mai-muîtul să-l insult 
Prin mai puţin ca el, nemeritîndu-1, 
Şi pentru fericire n-am un cult.

Vorbesc doar despre ce-nţelege gîndul, 
Iar ce nu merit nu-nţeleg s-ascult 
Dînd de-nţeles că-l merit, asculţindu-1. 

Ce scrisoare ! Bine sună...

TEODORO
Rîzi de mine ?

DIANA
Da' de unde !

TEODORO
Spune drept !

DIANA
Îţi voi răspunde 
Că a ta e cea mai bună 
Şi-o declar biruitoare.

TEODORO
Dar această preţuire 
Nu-i un pas spre mazilire ? 
Parc-a prins să. mă-nfioare. 
Undeva, spre "ţara turcă, 
Spus-a vodă unui sfetnic 
Priceput, nespus de vrednic ! 
,,O scrisoare-mi dă de furcă 
Şi, deşi trudind în lege, 
Am cam scos-o eu la capăt. 
De la tine vreau să capăt 
Alta, ca să pot alege." 
I-o făcu, şi vodă-n slavă 
I-o urcă, de cum i-o duse. 
Însă el acasă spuse 
Alor săi :,,Nici o zăbavă ! 
Strîngeţi ce puteţi din toate 
Şi-om porni în lumea largă, 
Urmele să mi se şteargă!" 
,,Tată dragă, cum se poate?" 
Zise fiul cel mai mare. 
,,Vodă a aflat că ştiu 
Mai frumos ca el să scriu !..." 
E... şi cazul meu, se pare...

DIANA
Teodoro, n-ai dreptate.
Doar a ta-i mai izbutită
Şi mai bine ticluită.
Toate-s bine-nfăţişate.
Mai frumos nu se putea...
Dacă gustul mă îndeamnă
Către pana ta, înseamnă
C-o nesocotesc pe-a mea ?
Şi-apoi sînt şi eu femeie
Şi greşelilor supusă,
— Cît de sus m-aş şti că-s pusă
Şi de multe n-am idee...
Mai-puţinul (spui aci)
Ar jigni acel „mai-mult"
Dar al dragostei tumult 
Stăvilindu-1, ai greşi. 
Lipsa cumpenii-n iubire — 
Cînd iubeşte îndrăzneţul -—    
Nu jigneşte ca dispreţul...

TEODORO
Tot aşa e şi în fire. 
Phaeton  nesăbuitul 
Năruitu-s-a-n coclaur 
Cu rădvanul lui de aur ; 
Iar Icar, sfidînd zenitul, 
Cu aripile-i de ceară 
Şi-ndrăznind prea mult să zboare 
Spre a soarelui dogoare, 
Osîndit a fost să piară.

DIANA
Dacă soarele femeie 
Se brodea, nu astru prost, 
Toate astea n-ar fi fost, 
Căci femeia — n-ai idee — 
Nu-i de stei !... Cu stăruinţă, 
Chiar cînd e de rang înalt, 
Dîrz porneşte la asalt 
Şi-ai s-ajungi la biruinţă — 
Fii convins că nu te-nşeli... 
Iau scrisoarea ta ca-n pace 
S-o citesc.

TEODORO
Nu, nu, n-o face, 
Că e plină de greşeli.

DIANA
Nu le văd. 
Ţi-aş spune-o verde...

TEODORO 
Şi a ta?

DIANA
S-o ții la tine, 
Sau s-o rupi...

TEODORO
Cum ?

DI ANA
E mai bine. 
Nu-i nimica de se pierde, 
Cînd te-aştepţi să pierzi mai mult...
Diana iese.




SCENA A XIX-A
Teodoro, singur. 
TEODORO
Nu credeam ca ea, domniţă 
înţeleaptă şi de viţă, 
Prinsă de acest tumult, 
Dragostea să-şi dea pe faţă... 
însă, judecind astfel, 
S-ar putea să mă şi-nşel, 
Cum se mai întîmplă-n viaţă. 
Dar, deşi o ştiu de mult, 
Rar mi-a spus atît de verde : 
,,Nu-i nimica de se pierde, 
Cînd te-aştepţi să pierzi mai mult." 
Este clar... Şi, totuşi, ce e ?... 
Doar contesa-i fire dreaptă, 
Cumpănită şi-nţeleaptă... 
Da, dar nu-i şi ea femeie?... 
O curtează azi — buluc — 
Conţi şi principi, crai de seamă... 
Eu, pîrlitul... Zău, mi-e teamă
C-am să dau de vrun bucluc ! 
Vrea, ştiind (se vede treaba) 
Că Marcela-mi este dragă, 
în vreo cursă să m-atragă 
Şi să rîdă... Dar degeaba... 
Poate vrea să mă dezmierde. 
(Nu e şagă niciodată 
Cînd îţi spune-mbujorată 
Că ,,mai mult se poate pierde" !) 
Cum răsura ochi îşi face 
Din petale, în livadă, 
Plînsul zorilor să-l vadă, 
Tot aşa şi ei îi place 
Să se-ndrepte către mine 
Gingaşă ca un boboc 
Cu petalele de foc 
Dornice de zări senine... 
Tot ce văd şi-aud mă-ndrumă 
Să socot că-i — nebunie ! — 
Prea puţin, aşa să fie, 
Sau prea mult, să fie glumă... 
Biete gînduri căscăune, 
Năzuiţi după nobleţe 
Care e şi frumuseţe 
Şi aleasă-nţelepciune... 
Dar în van îmi deapăn predici 
Ca să fug de-acest vîrtej... 
Intră Marcela.


SCENA A XX-A
Teodoro, Marcela.
MARCELA
Vii o clipă ?

TEODORO
Bun prilej 
Ca să-nlătur mii de piedici. 
Pentru tine, fată dragă, 
Nici de moarte nu mă sperii !

MARCELA(greșeală tipar)
Eu, de dragul revederii, 
Mi-aş jertfi şi viaţa-ntreagă. 
Noaptea-s pasăre pribeagă 
Dornică să-l vadă-n zare 
Pe Apolo, sfîntul Soare, 
Cînd, vrăjită, vine ora 
Să-l trezească Aurora 
Şi îmi zic :  ,,Şi el răsare !" 
Lucruri ce nu-ţi trec prin gînd 
Se-ntîmplară ! Sînt năucă... 
N-a vrut doamna să se ducă 
La culcare pînă cînd 
Nu le-a iscodit pe rînd. 
Fetele, bătu-le-ar sfîntul, 
Şi-au călcat pe loc cuvîntul : 
Tot i-au spus din fir în păr. 
Ce prietene-n răspăr ! 
Nu le-ar mai răbda pămîntul ! 
Ciudă şi făţărnicie ! 
Cum Diana-i zîna lunii, 
Pururi stinghereşte junii, 
Cînd iubirea îi îmbie. 
Chiar secretul nostru-l ştie. 
Însă eu i-am spus că vrei 
De nevastă să mă iei 
Şi-ai să vezi ce ne adastă... 
(Prinde bine şi-o năpastă !) 
Te-am slăvit în ochii ei 
Ca pe-un tînăr foarte fin 
Şi cu duh şi cu idei... 
Şi, în bunătatea ei, 
S-a înduioşat puţin.
Cînd i-am spus ce tare ţin 
Să ne luăm, nespus de iute 
Mi-a promis să ne ajute 
Să ne cununăm curînd, 
Bănuind ce ai de gînd 
După cele petrecute. 
Auzind-o de departe
Ce năprasnică ne cheamă,
Îmi era grozav de teamă
— La-nceput — că ne despart
Şi pedepse le împarte,
Furioasă, tuturora.
Dar slăvită fie ora
Cînd mi-a dat norocul ghes
La stăpîn de neam ales
Şi cu duh, cum e senara!

TEODORO
Şi-a promis să ne cunune ?...

MARCELA
Te mai miri c-atît de iute 
Ruda ţine să-şi ajute ?

TEODORO 
(aparte)
Doamne, vai, ce-amărăciune ! 
Cum credeam c-o să-i căşune 
Focul dragostei divine 
Pentru-un sărăntoc ca mine ? 
Pajura cu zbor semeţ 
Nu-şi alege din coteţ 
Prada ce i se cuvine !

MARCELA
Ce tot bombăneşti în tine ?

TEODORO
La contesă cînd m-am dus 
Au de ce nu mi-o fi spus 
Că aflase tot de mine ?... 
Asta nu-mi miroase-a bine...

MARCELA
De, femeie chibzuită ! 
Altfel ar fi fost silită 
Vreo pedeapsă să ne dea, 
Pentru că, uitînd de ea, 
Ne-am văzut... Mai nimerită 
Ca pedeapsa-i căsnicia 
Pentru cei ce se iubesc 
Şi în taină se-ntîlnesc, 
Cam uitîndu-şi datoria.

TEODORO
Este drept că-i doctoria 
Cea mai bună...

MARCELA
Şi-o primeşti ?...

TEODORO
Ai motiv să te-ndoieşti ?

MARCELA
Dă-mi dovada ! O aştept...

TEODORO
Asta e :  te strîng la piept. 
Eşti a mea ! Te mulţumeşti ?
Intră contesa.




SCENA A XXI-A
Aceiaşi, Diana.
DIANA
Aşadar, vă pocăirăţi
Şi-s nespus de mulţumită,
Că-i plăcut să-ţi vezi dojana
Răsplătită de căinţă.
Nu vă sinchisiţi de mine...

TEODORO
Doamnă, îi spuneam Marcelei 
De năzbîtia de-azi-noapte 
Că-s mâhnit şi-mi este teamă 
C-ar putea Nălţimea-voastră, 
În mînia ei firească, 
Să-şi închipuie atîtea 
De curata-mi năzuinţă 
De-a-njgheba cămin cu dînsa. 
Capăt vream să-mi pun vieţii, 
însă cînd mi-a spus şi vestea 
Că, în marea-ţi îndurare,  
Ne doreşti căsătoria — 
Fericit, am strîns-o-n braţe. 
Vezi, nu caut prin tertipuri 
Să mă scot basma curată. 
Mai degrabă adevărul 
Cucereşte îndurarea 
Unei nobile fiinţe...

DIANA
Ştii că meriţi, Teodoro, 
O pedeapsă exemplară. 
Ţi-ai uitat uşor respectul 
Datorat acestei case ; 
Şi iertarea mea de-azi-noapte 
Vă îngroaşă iar obrazul. 
Dragostea neruşinată 
N-are drept la-ngăduinţă 
Şi pedeapsa-şi va primi-o. 
Uite, pîn' la cununie, 
Nu e rău să stea Marcela 
Ferecată-ntr-o odaie. 
Nu îngădui să vă vadă 
Celelalte împreună, 
Să le vină — zor-nevoie — 
Chef pe urme să vă calce !
(Strigă.)
Doroteea !... Doroteea !...
Intră Doroteea.



SCENA A XXII-A
Aceiaşi, Doroteea. 
DOROTEEA
Doamnă !

DIANA 
Cheia asta ia-o 
Şi-n odaia mea 
Încuie-o Pe Marcela. 
Nu-i pedeapsă, 
Însă zilele acestea 
Va avea ceva de lucru...

DOROTEEA 
(aparte, Marcelei)
Dragă, ce înseamnă asta ?...

MARCELA
Ce să-nsemne ? Silnicia 
Tiraniei nendurate 
Şi ursita mea ! Mă-nchide 
Pentru scumpu-mi Teodoro...

DOROTEEA
Nu te teme de-nchisoare. 
Pentru uşa geloziei, 
Dragostea, de cînd e lumea, 
Are chei neîntrecute !
Doroteea şi Marcela ies.


SCENA A XXIII-A 
Teodoro, Diana. 
DIANA
Va să zică, Teodoro, 
Vrei să te însori ?

TEODORO
N-aş vrea 
Cu ceva să-ţi ies din voie... 
Crede-mă că supărarea-mi 
Nu-i aşa cum ţi se spune. 
Ştii că. pizma-i zugrăvită 
Ca o viperă... Şi-Ovidiu  
De-ar fi cunoscut-o bine, 
Nu-i mai hărăzea sălaşul 
Prin coclauri şi pustiuri, 
Ci sub coperişul ăsta 
Bîntuit de lighioană...

DIANA
Prin urmare, pe Marcela 
N-o iubeşti ?...

TEODORO
Pot foarte bine 
Să trăiesc şi fără dînsa...

DIANA
Unii spun c-ai fi în stare 
Pentru ea să-ţi pierzi şi capul...

TEODORO
Pierderea n-ar fi prea mare !... 
Nu zic — merită din parte-mi, 
Poate, astfel de atenţii ; 
însă n-a avut prea multe...

DIANA
N-ai vrăjit-o tu cu-atîtea 
Vorbe dulci ce pot să-nşele 
Şi pe una mult mai tare ?...

TEODORO 
Vorbele n-au preţ prea mare.

DIANA
Ce-i spuneai ?Zău, vreau să aflu 
Cum îşi deapănă bărbaţii 
Faţă de femei amorul.

TEODORO
Păi, ca toţi acei ce-mbracă 
În minciuni amăgitoare 
Adevărul sau năluca 
Flăcărilor presupuse...

DIANA
Bine, dar cu ce cuvinte ?

TEODORO
Vai, mă pui la grea-ncercare... 
„Ochii tăi (i-am spus, de pildă) 
Sînt lumina ce te-ajută 
Ca să-i poţi vedea pe-ai mei ; 
Iar coralul şi şiragul 
Perlelor cereştii guri..."

DIANA 
Cum cereşti ?...

TEODORO
Ce vrei, senora ? 
Doar acesta-i alfabetul 
înfocatelor iubiri...

DIANA
Zău, prost gust ai, Teodoro ! 
Dar n-ai teamă, nu-ţi vei pierde
Trecerea pe lîngă mine.
Ştiu prea-bine că Marcela
E mai plină de cusururi
Ca de nuri, de-o vezi de-aproape.
Şi-apoi nu-i nici prea curată
Şi-mi tot dă mereu de furcă.
N-am de gînd, ferească sfîntul,
Să vă stric prieteşugul,
C-aş avea să-nşir destule.
Bună, rea — cum e — iubeşte-o
Şi însoară-te cu dînsa...
însă cum te crezi maestru
în urzelile iubirii,
Rogu-te, dă-mi o povaţă.
Poate să-şi mai afle tihna
Nobila îndrăgostită
De un om de altă teapă ?
Inima de şi-o ascultă,
Rangu-şi face de ocară,
Iar de-şi pune frîu iubirii,
Ar muri de gelozie,
El fiind — deşi amabil —
Plin de temeri, neştiind-o
Cîtă dragoste îi poartă...

TEODORO
Ce povaţă pot, senora,
Eu să-ţi dau, cînd n-am idee
De iubire ?

DIANA
Dar pîrjolul 
Dragostei pentru Marcela ? 
Dar cuvintele mieroase ?... 
De-ar avea şi uşa limbă 
Cum ai tu, ar spune multe...

TEODORO
Uşa ?... Ce-ar putea să spună ?

DIANA
Uite, te-ai făcut ca para... 
În zadar mai negi cu vorba : 
Chipul tău mărturiseşte !

TEODORO
Dacă ea ţi-a spus, e-o proastă ! 
Doar i-am prins oleacă mina 
Într-a mea — o clipă numai — 
Şi-ndărăt pe loc i-am dat-o. 
Nu pricep de ce s-ar plînge...

DIANA
Ştii, mai sînt şi mîini pe lume 
Ce s-ar vrea ca o icoană 
Sărutate fără preget...

TEODORO
Fata asta-i o neroadă !... 
Da, e drept că îndrăznisem 
Cu zăpezi şi crini, o dată, 
Focul gurii să-mi astîmpăr, 
Dar cu multă sfiiciune.

DIANA
,,Cu zăpezi şi crini" ?... E straşnic 
Bine c-am aflat balsamul 
Care potoleşte focul...
Ce mă sfătuieşti ?

TEODORO
Desigur,
Dacă nobila iubeşte
Un bărbat umil ce rangul
I-ar ştirbi şi-ar înjosi-o,
Printr-un şiretlic să-ncerce 
Arşiţa cu el să-şi stingă, 
Rămînîndu-i neştiută.

DIANA
Totuşi, riscă pîn' la urmă 
Şiretlicul să se afle. 
Nu-i mai bine să-l omoare ?...

TEODORO
Zice-se că Marc-Aureliu  
I-ar fi dat soţiei sale — 
Zvăpăiata Faustina — 
Sînge de gladiator, 
Doar i-o potoli pîrjolul... 
Dar aceste leacuri crude 
Pentru-acei pagini sînt bune...

DIANA
Bine zici: azi nu mai afli 
Torcuaţi, Vergili, Lucreţii, 
Iar pe-atunci erau pe lume 
Doar Popei  şi Mesaline. 
Scrie-mi tu-n privinţa asta 
Vreo povaţă chibzuită. 
Eu mă duc. Rămîi cu bine !
(Se face că se împiedică şi cade.)
Vai, căzui !... 
Ce-mi stai ca prostul? 
Vino iute şi dă-mi mîna !

TEODORO
Aş veni, dar eticheta 
Nu-mi îngăduie, senora...

DIANA
Grosolană politeţe 
Să mi-o dai înfăşurată în pulpană !...

TEODORO
Dar Otavio, 
Cînd te duci cu el la slujbă 
Nu ţi-o dă la fel?

DIANA
Aceea
E o mînă necerută. 
Şi-a-mplinit, de cînd e mînă, 
Şaptezeci de ierni şi-ncepe 
Tot mai mult să se-nfăşoare 
În linţoliul rece-al morţii. 
Ce scrînteli ! Să-l laşi s-aştepte 
Pînă-ţi schimbi îmbrăcămintea ! 
Parcă ţi-ai lăsa amicul 
În primejdie de moarte 
Şi-ai pleca să-ţi pui armura ; 
Iar cînd vii îl afli ţeapăn... 
Este drept că multe snoabe 
Văd în asta curtenie, 
Dar eu cred că n-are noimă...

TEODORO
Bunătatea ta mă mişcă.

DIANA
Scutier cînd vei ajunge, 
Ai s-o-ntinzi înfăşurată ; 
Dar, ca secretar, păstrează 
A căderii mele taină, 
Dacă ţii la ridicare !
Diana iese.


SCENA A XXIV-A 
Teodoro, singur. 
TEODORO
Pot vorbele să-i cred adevărate, 
Cînd ştiu că tot femeie e şi ea ? 
Îmbujorarea teama-i potolea, 
Cînd mîinile i-am prins, înfiorate.

Răspîntie-s de cărărui certate ! 
Dar cînd prin ea-mi surîde steaua mea, 
Las spaima în această clipă grea, 
Curajului să-i dea întîietate.

N-aş săvîrşi o mare nedreptate, 
Cînd buna mea Marcela vină n-are ? 
Sărmanele femei nevinovate !...

Dar cîte nu o şterg cu nepăsare, 
Lăsîndu-ne cu buzele umflate ?... 
Nu merită nici ele îndurare !...



Sfîrşitul actului întîi,







ACTUL  AL  DOILEA






Ostradă.
SCENA I
Contele Fedeiico, Leonido. 
FEDERICO
A intrat tai cea ? Ori...

LEONIDO
Da, cum zorii dimineţii
Intră cu fiorul vieţii
Într-un crîng smălţat de flori
Nu te teme de zăbavă.
Capelanu-i ca o cujbă,
Dar destul de scurt la slujbă,
Că-i un popă de ispravă...

FEDERICO
De-aş putea vorbi cu ea !...

LEONIDO
Ca un văr al ei ce eşti, 
Poţi, fireşte, s-o-nsoţeşti.

FEDERICO
Gîndul le-a o şti a mea
Pune-n cumpănă-niudirea.
Mai-nainte, Doamne sfinte,
Nu-mi era aşa aminte,
Nu mă prăpădeam cu firea,
,,Lasă-ncolo şovăiala,
Doar e-o vizită-ntre veri !" —
îmi tot spun. Dar cînd o ceri,
Vezi, se schimbă socoteala.
Te-o plăcea ?... Nu te-o plăcea ?...
Tot mai rar cutezi s-o vezi.
Fugi de lume, vrei dovezi
Şi de-abia vorbeşti cu ea...
Uite-aşa păţirăm, zău,
Eu şi vară-mea, contesa.
Şi atît se-ncurcă piesa,
C-am ajuns să-mi pară rău
Şi să intru la idei,
C-o iubesc ca un nebun...


Un salon în casa contesei. 
SCENA A II-A
Contele Federico, Leonido. Intră marchizul Ricardo şi Celio şi rămîn ceva mai departe de ceilalţi doi.

CELIO
A ieşit pe jos, îţi spun, 
Cu însoţitorii ei !

RICARDO
Ştii că-n piele nu-şi încape 
De atîţia nuri şi-acum 
Onorează-ntregul drum, 
Spre biserica de-aproape.

CELIO
Cum belşugul sfintei rodii 
Care-mbracă zorii-n aur 
Aureşte albul taur, 
La păşune, printre zodii, 
(Căci aşa mumesc poeţii 
Soarele ce suie-n slăvi 
Peste crînguri şi dumbrăvi, 
Dînd un farmec nou vieţii), 
Tot aşa contesa noastră 
De Belflor trecea în zori 
Ca unsoare printre sori, 
Să-nsenine zarea-albastră...

RICARDO
Focul meu pentru Diana 
Pictor te-a făcut, s-arăţi — 
Vrăfuind singurătăţi —
Cum păşeşte, diafana, 
Printre curtezanii ei 
Cu obrajii săi de rodii 
Ca un soare printre zodii, 
Căci e-un Soare, vrei-nu vrei. 
Federico-aşteaptă-acolo 
Un surîs al ei, de aur...

CELIO
Care dintre voi e taur 
Al acestui nou Apolo ?

RICARDO
Mi-i nainte cu o treaptă, 
Dar de nume să se teamă : 
Cum în zodii Leu mă cheamă, 
Partea leului m-aşteaptă !

FEDERICO
Nu-i Ricardo ?...

LEONIDO 
Vezi prea-bine !

FEDERICO
O minune ar fi fost
Să lipsească el din post !...

LEONIDO
Uită-te ce ţanţoş vine !

FEDERICO
Rîzi... E drept, nu te priveşte 
Dar, de-ai fi gelos, ai şti...

LEONIDO 
Eşti cumva ?

FEDERICO
De ce n-aş fi ?

LEONIDO
N-are rost. Nu vă iubeşte 
Pe nici unul...

FEDERICO
Nu-i exclus 
S-o vedem îndrăgostită...

LEONIDO
E atît de-nchipuită,
Că pe toţi vă ia de sus !

FEDERICO
Frumuseţea e semeaţă...

LEONIDO
Dar purtarea ei. nu-mi place...

CELIO
Vine !

RICARDO
Noaptea-mi zi se face

CELIO
îi vorbeşti ?

RICARDO
Ah, el mă-ngheaţă !
Intră Otavio, Fabio, Teodoro, contesa şi, in urmă, Marcela, Doroteea, Anarda, îmbrăcate în mantii.



SCENA A III-A
Federico, Leonido, Ricardo, Celio, Otavio, Fabio, Teodoro, Diana, Marcela, Doroteea, Anarda.
FEDERICO
Vă aşteptam ca să vă pot vedea...

DIANA
Mă bucură-ntîlnirea, senor conte ! 

RICARDO
Iar eu, senora, chiar acum sînt gata 
Să vă-nsoţesc, ca să vă pot sluji !

DIANA
Cui datorez atîta fericire, 
Senor marchiz ?

RICARDO
O datoraţi, fireşte,
Iubirii mele...

FEDERICO
Văd cum mă primeşte 
Şi înţeleg acum întorsătura..,

LEONIDO
Nu-ţi pierde firea : dă-i şi tu cu gura !

FEDERICO
Cînd ştii că nu te-ascultă cu plăcere, 
Te zăvorăşti mai bine în tăcere...
(ies prin partea opusă, însoţind-o pe contesă ,
rămîne doar Teodoro.)




SCENA A IV-A

TEODORO 
(singur)
Destrămat în vînt ca norul,
Gînd al meu îmbietor,
Rîd văzîndu-te în zbor
Şi te rog cu binişorul :
,,Stai o clipă, curmă-ţi zborul !"
Te opresc şi te provoc.
Rişti destul, intrînd în joc
Cu smintita-mi încercare...
Dar, deşi răsplata-i mare,
îndrăzneala-i mică foc. 
Dacă tu-mi răspunzi că poate 
E nesăbuit ce sper, 
Eu să-mi spui acum, îţi cer, 
Planurile tale toate.
Dragă ţi-e stăpîna, poate ? 
Spui că ceasu-i potrivit, 
De-i aievea ce-ai zărit ; 
Dar, furat de-a ta văpaie 
Gînd al meu, clădeşti pe paie 
Turn din diamant zidit. 
Dacă n-o să iasă bine 
Pasul către care ţii 
Cu tărie să mă-mbii 
Vina voi avea cu cine 
S-o împart, cum se cuvine... 
Cînd din suflet te ridic, 
Mă-nspăimînt de-aşa voinic ! 
Doar iubirea mea-i de vină 
Că, nălţîndu-te-n lumină, 
Eur de jos, îţi par pitic... 
Vezi, cînd apără jignitul 
Pe acel ce l-a jignit,
E prilejul nimerit 
Să-şi îndure zăpăcitul 
Pacostea, ca osînditul. 
Totuşi, ce mai calea-valea, 
Să-ndrăznim, curmînd cu jalea 
De-om pieri, avem o scuză : 
Ne-am slujit de-o călăuză 
Care nu cunoaşte calea ! 
Haide, gîndule, te-ndreaptă
Către ţel, precum îţi spun, 
Cu nadejde-n ceasul bun, 
Chiar de-ai şti că te aşteaptă 
Moartea pe suprema treaptă ! 
Biruieşti, nu biruieşti, 
N-ai temei să şovăieşti. 
Voi avea, se pare, parte 
De-o aşa frumoasă moarte, 
C-ai putea chiar s-o rîvneşti !
Se întoarce Tristan.


SCENA A V-A 
Teodoro, Tristan. 
TRISTAN
Dacă în noianu-acela 
De jelanii, buclucaş, 
Are loc şi un răvaş 
De la scumpa ta Marcela 
Ce se mîngîie-ncuiată 
în odaie, ştii de cine, 
Doar cu dorul după tine, 
Ţi l-aş da şi fără plată. 
Ca la curte : cît ai rost 
Şi mai toate-ţi merg din plin, 
Vizitele lanţ se ţin. însă cum îţi merge prost, 
Zău că ţi-i mai mare dragul : 
Dintre cîţi veneau, grămadă, 
Dornici mutra să ţi-o vadă, 
Unul nu-ţi mai calcă pragul, 
Ca şi tine, pragul sacru... 
N-ai cumva puţin oţet 
Să spălăm acest bilet ? 

TEODORO
Nu eşti tu destul de acru 
Pentr-un petic de hîrtie ? 
Uite c-ai făcut-o boţ...
(Citeşte.)
,.Preaiubitului meu soţ..." 
Soţ ?! Curată nerozie !

TRISTAN 
Zău, curată !...

TEODORO
Steaua mea 
Înălţindu-mă nespus, 
M-aş putea uita, de sus, 
La un fluturaş ca ea ?

TRISTAN
Ia-1, nu-i căuta chichiţe, 
Chiar de eşti aşa divin. 
Vinul bun rămîne vin 
Şi-ntr-un roi de musculiţe ! 
Pajură odinioară 
Fost-a bietul fluturaş, 
Cum îi spui Marcelei...

TEODORO
Aş!
Gîndul meu ce astăzi zboară 
Spre zenit, uitînd pămîntul, 
încă nu se dumireşte 
Că, din slăvi, o mai zăreşte.

TRISTAN
Straşnic mînuieşti cuvîntul 
în imagini ne'ntrecute... 
Dar de ăsta nu te-ocupi ?

TEODORO
Cum să nu !

TRISTAN
De ce îl rupi ?

TEODORO
Păi aşa răspund mai iute !

TRISTAN
Crud mai eşti!Te-ai dat de gol...

TEODORO
Zău, Tristane, nu te teme  
M-am schimbat de la o vreme.

TRISTAN
Pentru-al dragostei pir joi, 
Ca spiţerii sînteţi voi, 
Amorezii : curg bilete 
De la voi, cum curg reţete 
De la ei — curat şuvoi ! 
Recipit sfîşietoare 
Gelozii şi cinci pilule 
De dispreţ îmi par destule, 
Chiar în cazuri de lingoare. 
Recipit un plasturaş 
De absenţă te va face 
Să hălăduieşti în pace 
Cît îţi place, la oraş. 
Recipit căsătorie : 
Musai e să iei sirop, 
Şi, scăpînd aşa de hop, 
Un clistir o să te ţie. 
Recipit pe malul gropii 
O fiertură de-anghinare 
Cu o doză de răbdare. 
Dacă nu, dai ortul popii ! 
Recipit, «dintr-o dugheană 
Rochii şi cercei sacabis, 
Iar cu hapuri confortabis 
Punga, nu prea dolofană. 
Şi cam astfel tratamentul 
Se lungeşte pîn' la anul. 
Cînd s-achită cu toptanul, 
Mort sau viu de-i pacientul,
Se distruge frumuşel 
Tot mormanul de reţete, 
Ca biletul bietei fete, 
Neştiind ce scrie-n el !

TEODORO
Bînd, mă tem să nu fi pus
Pe-o măsea mai mult! Prea stărui...

TRISTAN
Eu mă tem să nu te nărui, 
Vrînd s-ajungi atît de sus...

TEODORO
Orice om, pe cinstea mea, 
Are un noroc în viaţă. 
Dar, nedînd de el, prin ceaţă, 
Parcă nici nu l-ar avea... 
Ori mă nărui de pe creste 
Ori ajung — de mă însor — 
Mare conte de Belflor. 
Altă cale nu mai este...

TRISTAN
Cezar cel semeţ un pic, 
Bravul cap de oşti roman, 
îşi spunea, drept talisman :
,,Ori sînt Cezar, ori nimic!"
Mai tîrziu, un inamic
A propus o formă nouă :
,,Fost-ai, Cezar, amîndouă :
Mare Cezar şi nimic !"	

TEODORO
Poate... Dar îmi văd de cale, 
Facă soarta ce-o să-i placă...
(intră Marcela şi Doroteea.)


SCENA A VI-A
Marcela şi Doroteea, neobservînd prezenţa lui Teodoro şi a lui Tristan.
DOROTEEA
Oh, Marcela dragă, dacă 
De necazurile tale 
E vreuna-n casa asta 
Mai mişcată — aia-s eu !

MARCELA
Uite, cît îmi e de greu 
Prinde bine şi năpasta, 
Că mi-a dat, de astă dată, 
Un prilej de bucurie : 
Să legăm prietenie. 
Îţi rămîn îndatorată !
Vezi, Anarda crede, soro, 
Că n-aş şti de ce s-a dus 
La contesă şi i-a spus 
Taina mea cu Teodoro. 
Ea cu Fabio nu-s, vai, 
Cum arată, doar amici...

DOROTEEA
Teodoro e aici!

MARCELA
Scumpul meu !

TEODORO
Marcela, stai!

MARCELA
Ce să stau ? N-o fi prăpăd. 
Tot ştiu toţi ce mult îmi placi..

TEODORO
Vezi ce spui şi vezi ce faci ! 
Toate-aud aici şi văd. 
E-o făptură care-ascultă 
După fiece covor. 
Asta-nseamnă chipul lor. 
Ce atîta vorbă multă ? 
Dac-un mut văzînd — încai — 
Cum pe tatăl lui, un rege 
Îl omoară, strigă-n lege — 
Şi portretele au grai.

MARCELA
Ţi-am trimis un bileţel. 
Spune-mi, l-ai citit, iubite ?

TEODORO
Nu. L-am rupt pe necitite 
Şi iubirea mea cu el.

MARCELA
Prin urmare, dragostea 
Asta-nseamnă pentru tine ?...

TEODORO
Da, Marcela, e mai bine, 
Cînd te paşte pacostea. 
Nici să nu vorbim de asta. 
Pune capăt deznădejdii. 
N-are rost. Cu-aşa primejdii, 
Ne-o lovi, cumva, năpasta.

MARCELA
Ce tot spui ?...

TEODORO
Că sînt dispus 
Să renunţ de-acum la nazuri, 
Ca s-o cruţ de noi necazuri 
Pe contesă...

MARCELA
Oh, mi-am spus 
Singură ce mă aşteaptă!...

TEODORO
Dragostea-i ca umbra-n cetini... 
Dar rămînem buni prieteni, 
Dacă eşti şi tu-nţeleaptă...

DOROTEEA
Nu ştiu, zău, ce să mai zic ! 
Tu Marcelei spui aşa ?...

TEODORO
Da. îmi place liniştea 
Şi-nţelegi, n-aş vrea să stric 
Chibzuita rînduială 
Din această casă-n care...

MARCELA   
Dă-mi şi mie ascultare !

TEODORO
Ah, cumplită plictiseală !
Pleacă. 

MARCELA
Oh, Tristan, Tristan !...

TRISTAN
Ce vrei ?

MARCELA
Ce înseamnă asta, oare ?

TRISTAN
Ce să-nsemne ? O schimbare : 
Le imită pe femei!

MARCELA
Ce femei ?

TRISTAN
Femei de zahăr...

MARCELA
Spune-i...

TRISTAN
Nu ascult nimic. 
Sînt pecetea unui plic, 
Mîna dreaptă-a unui mahăr, 
Cîntec fistichiu de graur, 
Mantie de călător, 
Pasul unui dansator, 
Zi nestamnică de faur, 
Fagurele unei mieri, 
Straiţa unei ştafete, 
Coada unei mari comete 
Ori furtuna unei veri, 
Şi mai sînt, de nu mă-nşel, 
Unghia acestui deget 
Şi, tăindu-mă, nu preget 
Să mai spun că sînt cu el.
Iese.



SCENA A VII-A
Marcela, Doroteea. 
MARCELA
L-auzişi, împieliţatul ? Ei, ce zici ?...

DOROTEEA
Păi, ce să zic ? Nu cutez să zic nimic !

MARCELA
Eu cutez!

DOROTEEA
Marcela, sfatul 
Cu covorul plin de pliscuri 
Şi urechi nu te îmbie ?...

MARCELA
Dragostea, la gelozie, 
Uită pînă şi de riscuri. 
Ştim, contesa-n felul ei 
Cît de mîndră-i şi severă. 
Teodoro, totuşi, speră. 
Are, el, vreun temei, 
Nu-n zadar o tot adastă !

DOROTEEA
Te orbeşte gelozia !

MARCELA
I-oi plăti, eu, datoria,
Să nu creadă că-s o proastă...
Intră Fabio.

SCENA A VIII-A
Aceleaşi, Fabio 
FABIO
Voie bună tuturora ! 
Secretarul nu-i pe-aice ?

MARCELA
Rîzi de mine, cum s-ar zice ?..

FABIO
Zău, îl caută senora !

MARCELA
De-i aşa sau nu-i aşa, 
Mi-i totuna. Spune-i, soro, 
Ce-i spuneam lui Teodoro, 
Că-i un bădăran sadea, 
Cum îl ştie-o lume-ntreagă...

FABIO
Asta spune-o cui te crede ! 
Vrei să mă prosteşti, se vede. 
Las', că ştiu eu ce vă leagă... 
Vreţi să ne păreţi cuminţi. 
Şiretlicuri de dibaci...

MARCELA
Eu cu el ? Dar ştii că-mi placi ?

FABIO
Bine-ar fi. Dar mi-e că minţi!

MARCELA
Mi-am plecat, ce-i drept, urechea
Să-l ascult. Dar, vorba ceea,
L-am lăsat, că nu-s femeia
Să mă-ncurc c-un terchea-berchea.
Astăzi îl iubesc pe-acela
— Că-i cinstit şi-ntreg ştiu bine 
Care seamănă cu tine...

FABIO
Cum, cu mine spui, Marcela ?

MARCELA
Da, cu tine. Ce nu semeni 
Nici cu tine însuţi, oare ?

FABIO
Cum, cu mine ? Ţi se pare...

MARCELA
Aş ! Leiţi ca nişte gemeni! 
Nu mă crezi şi-mi pare rău. 
Vorbele-mi de-or fi deşarte, 
Deie Domnul să am parte 
Numai de dispreţul tău, 
Că-i pedeapsa cea mai mare, 
Cînd iubeşti şi nu-ţi răspunde...

FABIO
Dar iubirea ta ascunde 
O capcană, mi se pare...

MARCELA
Cînd Marcela, părăsită, 
Cu iubirea ei te-mbie, 
Tot mai stai pe gînduri ?...

FABIO
Fie,
Chiar aşa, de el stîrnită.

MARCELA
Teodora, un mişel,
Vrînd mereu mai sus s-ajungă.
Fără milă mă alungă.

FABIO
Uite, plec să dau de el. 
Oamenii sînt buni şi răi... 
Teodoro-i cu ponosul, 
Fabio doar cu folosul. 
Dragoste cu năbădăi! 
Ce e drept, îmi vine greu 
S-o... preiau aşa. în fine... 
Sînt al tău, la rău şi bine !
Iese.



SCENA A IX-A 
Marcela, Doroteea. 
DOROTEEA
Ce-ai făcut ?

MARCELA
Nu ştiu nici eu ! 
Dar pe Fabio, Anarda 
L-o iubi cumva ?... Ce crezi ?

DOROTEEA
Cum te văd şi cum mă vezi !

MARCELA 
Mă răzbun pe toată hoarda !
Intră contesa şi Anarda.




SCENA A X-A 
Aceleaşi, Diana, Anarda. 
DIANA
Cînd nu-i tont, vezi că-i viclean 
Unul nu-i mai de scofală.
Și mai faci și tu morală 

ANARDA
Da, m-ai lămurit buştean. 
Mie nu-mi venea ideea, 
Dar credeam şi eu, tembela... 
Uite-o colo pe Marcela 
La taifas cu Doroteea !

DIANA
Mi-i şi silă s-o mai văd. 
Hei, Marcela, ieşi afară !

MARCELA 
(către Doroteea)
Vezi, aşa e: foc şi pară. 
Hai s-o ştergem, că-i prăpăd!
Marcela şi Doroteea ies.



SCENA A XI-A
Mana, Anarda.
ANARDA 
Pot să-ţi spun ceva ?

DIANA
Fireşte.

ANARDA
Ăştia doi ce doar plecară,
Daţi mai mult pe uşă-afară,
Te iubesc — ştii cum ? — orbeşte
Peţitorii toată ziua
Lanţ se ţin şi nu-s betegi...
Tot alegi să nu culegi!...

DIANA
Iar ai început cu piua ?

ANARDA
Ce atîta feciorie ? ! 
Pe Lucreţia o-ntreci! 
N-ai să stai aşa în veci. 
Nu e unul să te-mbie ? 
Ia gîndeşte-te oleacă. 
Pe Ricardo, chipeş cum e 
Şi-nstărit, şi om de lume, 
Nu e altul să-l întreacă. 
Federico, vărul tău, 
E de-asemeni, om cu rost...

DIANA
Unu-i şui şi altul prost 
Şi, îmi pare tare rău,
Tu mai şuie şi mai proastă 
Decît ei ! Deci, nu-i iubesc, 
Că iubesc şi nu-ndrăznesc 
Să mai sper...

ANARDA
Curat năpastă !
Tu iubeşti ?

DIANA
Eu nu sînt, oare, 
Tot femeie, ca şi voi ?

ANARDA
Da de unde : eşti un sloi!
Soarele, cît e de mare,
Tot pripind, nu te-ar clinti...

DIANA
Hei, Anarda, gheaţa toată 
Mi-a schimbat-o-acum în zloată 
Un calic...

ANARDA
Vai, cine-o fi ?

DIANA
N-aş putea să-ţi spun anume 
Cine e ; dar nu-i de mine 
Şi mi-ar face de ruşine 
Rangul meu cu fală-n lume.

ANARDA
N-are rost să baţi mătănii: 
Doar e om, nu e balaur.
Pasife iubea un taur   
Altele, alte dihănii. 
Dacă nu-i un cască-gură, 
Şi-l iubeşti, nu-i o-njosire.

DIANA
Eu, cînd vreau, de la iubire 
Pot să trec direct la ură !

ANARDA
Crezi că poţi ?

DIANA
Se va vedea. 
Căci, de vreme ce-am putut 
Să iubesc doar cînd am vrut, 
Pot s-o curm, oricînd aş vrea.
(Din culise se aude un cîntec.)
Cine-i?

ANARDA
Fabio şi Clara. 
Cînt şi dragoste — se ştie — 
Se-mpletesc în armonie.

DIANA
De mi-ar stinge-n suflet para !

VOCI
(care cîntă afară)
O, ce n-aş face, Doamne, ce n-aş face 
Să schimb iubirea-n mă, cînd îmi place ? 
O, ce n-aş face, dacă s-ar putea, 
Să schimb iubirea-n ură, cînd aş vrea!

ANARDA
Spune, doamnă, cum îţi pare ? 
Cîntecul te contrazice!

DIANA
Înţeleg, eu, tot ce zice, 
Însă ştiu de ce-s în stare. 
Spulberînd orice iubire, 
Voi urî, de se va cere...

ANARDA
Cine are-aşa putere 
Este mai presus de fire !
Intră Teodoro.



SCENA A XII-A
Aceleaşi, Teodoro. 
TEODORO
Fabio mi-a spus, senora, 
Că mă chemi.

DIANA
De două ceasuri
Te tot caut...

TEODORO
Într-un suflet 
Vin să-ţi împlinesc porunca. 
Iartă-mă de-ntîrziere...

DIANA
I-ai văzut pe-aceşti statornici 
Pretendenţi ai mei ?

TEODORO
Desigur.

DIANA
Sînt bărbaţi destul de chipeşi...

TEODORO
Da, şi oameni de nădejde.

DIANA
Ţin să nu iau hotărîrea, 
Pînă nu-ţi ascult povaţa. 
Spune-mi tu cinstit cu care 
Dintre ei să-mi leg destinul ?

TEODORO
Ce povaţă pot, senora, 
Eu să-ţi dau, cînd totul ţine 
Doar de gusturile tale ? 
Cel mai bun e cel pe care 
Tu mi-l dai stăpîn dintr-înşii.

DIANA
Nu eşti vrednic, Teodoro, 
De încrederea de sfetnic 
Într-un lucru-aşa de seamă.

TEODORO
Oare nu-s bătrîni în casă 
Mult mai pricepuţi ca mine 
În asemenea buclucuri, 
Ca Otavio, majordomul ? 
Vîrsta l-a-nvăţat atîtea...

DIANA
Eu aş vrea să-ţi placă ţie. 
Hai, alege-ţi tu stăpînul.
Crezi că-i mai frumos marchizul 
Decît văru-meu ?

TEODORO
Fireşte !

DIANA
Pe marchiz l-aleg ! Vesteşte-l 
Pentru darul de logodnă...
Contesa iese, urmată de Anarda.



SCENA A XIII-A 
Teodoro, singur. 
TEODORO
Ce năpastă fără seamăn ! 
Ce pripită hotărîre ! 
Ce schimbare-ngrozitoare ! 
Deci, spre asta năzuise ? 
Soare, tu, ce arzi şi spulberi 
Cele mai semeţe pene, 
Arde-mi aripile care 
Mă nălţaseră-ndrăzneţe 
Spre surîsul unui înger ! 
Sigur, şi-a văzut greşeala... 
Tare-i rău să-ţi pui speranţa 
Într-un licăr de iubire ! 
Greu e cînd îndrăgostiţii 
Nu-s, cumva, de-aceeaşi teapă ! 
Cum fu, oare, cu putinţă 
Ochii ei să mă înşele ? 
Ce spun eu ? Chiar pe Ulise  
L-ar fi amăgit, viclenii !
Nu pot să mă plîng de nimeni.
Doar de mine.,. Nu-i nimica ! 
Pierd ceva !O nălucire ! 
Zău aşa, am să-mi închipui 
C-am căzut din pod şi-n timpul 
Aiurării-mi făurisem 
Mii de năzuinţi smintite. 
Conte de Belflor i... Sărmane, 
Ia-ţi adio de la titlu !... 
Gînd nesăbuit, întoarce-ţi 
Prora către vechiul farm ! 
Doamnele vor domni !... Marcela 
Mă iubeşte fără titluri. 
Dragostea se-njgheabă trainic 
Între cei de o potrivă. 
Ce-nfiripi în nori ca noru-i 
Osîndit să se destrame. 
Fără rang, zadarnic stărui : 
Te înalţi ca să te nărui!
Intră Fabio.



SCENA A XIV-A
Teodoro, Fabio. 
FABIO
Ai fost cumva pe la stăpîna mea ?

TEODORO
Chiar adineauri. Am o veste mare 
Sînt bucuros că s-a decis şi ea 
La măritiş. Destulă aşteptare ! 
Alegerea era nespus de grea, 
Ştiind cît o adoră fiecare. 
Din chibzuinţă sau din interes, 
Ea pe marchiz stăpîn ni l-a ales.

FABIO
Alegere-nţeleaptă, zău !

TEODORO
Şi mie
Mi-a poruncit să-l şi aduc de zor 
Cadourile pentru cununie, 
Iar eu, în loc în spre marchiz să zbor, 
Îţi las acest prilej de seamă ţie...

FABIO
Îţi mulţumesc şi-am să-ţi rămîn dator. 
Fug la marchiz să-l şi ridic în slavă, 
C-a izbutit asemenea ispravă !
Fabio iese. Intră Tristan.



SCENA A XV-A
Teodoro, Tristan. 
TRISTAN
Turburat, vin să te caut. 
Ce-am aflat aşa să fie ?

TEODORO
Da, Tristane, dacă-i vorba 
De necazurile mele.

TRISTAN
Eu văzusem în fotolii 
Cele două pisăloage 
Ce-o băteau la cap într-una ; 
Însă nu ştiam că dînsa 
S-a decis să-l ia pe unul 
De bărbat...

TEODORO
Mai adineauri 
A venit această floare 
Schimbătoare după soare,
— O morişcă o butelcă,
Un pîrîu ajuns la mare,
Care dă-ndărăt — Diana,
Lună, vrajăr o jivină
Doar statornică-n schimbare.
Care, vrînd, cred, să mă piardă
Şi izbînda întinîndu-şi,
Mi-a cerut să-i spun anume
Care dintre ei îmi place,
Nevoind să se mărite,
Fără sfatul meu, vezi, Doamne !
Ca trăsnit statui privind-o,
Mut în faţa nebuniei.
Şi aceasta fu, se pare,
Semnul nebuniei mele.
Mulţumită cu marchizul,
Mă trimise după daruri.

TRISTAN
Ei, şi are soţ acuma ?

TEODORO
Sigur : pe marchiz Ricardo !

TRISTAN
Văd că ţi-ai ieşit din fire. 
E nedrept să zgîndări rana 
Oropsiţilor de soartă, 
Că ţi-aş spune, eu, mai multe. 
Va să zică-ţi luaşi adio 
De la visul tău de conte !

TEODORO
M-am trezit din vis, Tristane 

TRISTAN
Vina e a ta, întreagă.

TEODORO
Nu zic nu, căci uşuratic 
Fui cînd mă-ncrezui 
în ochii uneia ca ea...

TRISTAN
Ascultă, Teodoro, nu-s pocaluri 
Cu veninuri pentru simţuri 
Cum sînt ochii unei Eve...

TEODORO
Amărît cum sînt, Tristane, 
Şi zdrobit, îţi jur că-mi vine 
Greu să-mi mai ridic privirea. 
A trecut!... Tămăduirea 
E să-ngrop cumva-n uitare 
Întîmplarea şi iubirea.

TRISTAN
Ce căit te vei întoarce, 
Teodoro, la Marcela !

TEODORO
Sper să ne-mpăcăm degrabă...
Intră Marcela.


SCENA A XVI-A 
Aceiaşi, Marcela.
MARCELA 
(fără a-i observa)
O, pînă ce nu simţi şi tu iubirea,
Nu ştii ce e! O dragoste de-un an,
Chiar dacă-ncerci s-o uiţi, încerci în van 
Se ţine scai de tine amintirea.

Şi, totuşi, poți afla tămăduirea, 
Cînd vezi c-ajungi, cu timpul, la aman : 
Privirile ţi-ndrepți spre alt liman. 
Un nou amor ţi-aduce Izbăvirea.

Cei prins de vechea dragoste gîndeşte 
Că doar aşa din mreji se va desprinde, 
Dar răzbunarea lui îl pedepseşte.

În loc să-ţi laşi simţirea să colinde,
Mai bine speri; căci vechiul foc mocneşte
Şi, cînd au te aştepţi, se reaprinde.

TEODORO
Hei, Marcela !

MARCELA
Cine-i ?

TEODORO
Cine?

TEODORO
Eu sînt ! Ai uitat de mine ?

MARCELA
Te-am uitat atît de mult 
Că mă smulg, ca să te-ascult, 
Undeva, afar' din mine ! 
Fiindcă, dac-aş fi în mine, 
Te-aş vedea nespus de bine, 
Peste tot ce ne desparte. 
Sufletul îmi e departe, 
Dar mi-i greu să uit de tine. 
Nu ştiu cum mai ai obraz 
Să-mi mai spui pe nume az' !

TEODORO
Am voit să-ţi pun — cam tare — 
Dragostea la încercare ; 
Însă nu ni l-ai dat răgaz. 
Ţi-ai găsit, pe cît se pare, 
Repede o alinare...

MARCELA
Înţeleptul, vorba ceea, 
Mici cristalul, nici femeia 
Nu le pune la-ncercare... 
Chiar de-ar fi să-mi juri pe sfinţi, 
Ştiu eu bine că mă minţi. 
Nu-ncercarea te-a împins ; 
Alte ţeluri te-au aprins. 
Banii ei te-au scos din minţi !
Cum e oare lîngă ea
Raiul ce te ispitea ? Eşti ferice ?... 
Sau daraua E mai mare ca ocaua, 
Nu aşa cum îţi părea ? 
Stai mofluz ca tras în ţeapă ! 
Cine să te mai priceapă ? 
Cum aşa, nu-ţi merge bine ? 
Vii să cauţi lingă mine 
Unul de aceeaşi teapă, 
Sau e-o altă încercare ? 
Mi-ar plăcea, de-ai fi în stare, 
Să-mi mai dai — ce cutezanţă ! –
Iar vreo rază de speranţă...

TEODORO
Îl iubeşti din răzbunare ?  
Dragostea, au spus poeţii, 
E-o mlădiţă a nobleţii. 
Nu fi, deci, neîndurată. 
Răzbunarea e o pată 
Greu de şters de-a lungul vieţii. 
Ai învins şi-ţi pare bine. 
Pocăit mă-ntorc la tine.
Mă-mbia la drum trufia... 
Iartă-mi nestatornicia, 
De mai ții, cumva, la mine ! 
N-am întors, de bună seamă, 
Doar de dor, nu din vreo teamă 
Că. speranţele cu care 
Te-am jignit nu au cătare. 
Amintirile mă cheamă 
Şi chemarea lor firească 
Tare-aş vrea să Ie trezească 
Mai degrabă pe-ale tale.

MARCELA
Aş, n-aş vrea să-ţi iasă-n cale 
Gloria să ţi-o umbrească ! 
Drumul dragostei e greu. 
Du-te, stăruie mereu ! 
De te dai bătut, o laşi 
Să te creadă că eşti laş... 
Eu îmi văd de drumul meu. 
Fabio, cinstit îţi spun, 
Chiar de nu o fi mai bun, 
Mai curînd o să priceapă 
Ce zvîrli tu ca pe-o otreapă 
Şi, iubindu-1, mă răzbun. 
Eu te las. Rămîi cu bine ! 
Obosii vorbind cu tine. 
Nu cumva să nimerească . 
Fabio să ne zărească !

TEODORO
Sări, Tristane, şi o ţine !

TRISTAN
Stai, senora, stai oleacă, 
Stai că toate au să treacă. 
Te-a jignit, dar nu-i dovadă 
Că, venind să te revadă, 
De acuma nu mai pleacă ? 
Stai, Marcela, puţintel !

MARCELA
Ce tot vrei ?
Intra, contesa şi Anarda.



SCENA. A XVII-A 
Aceiaşi, şi Diana cu Anarda, fără să fie văzute.
DIANA
O vezi cu el 
Pe Marcela ? Ce sfidare !

ANARDA
Te cam turbură, îmi pare. Că-i găseşti vorbind astfel...

DIANA
Hai, Anarda, vino-ncoace, 
Să vedem ce vor mai face.
(Se ascund după o draperie. Aparte.) 
Pizmuind, iubesc şi-acum ?

MARCELA
(către Tristan)
Lasă-mă să-mi văd de drum !

ANARDA
S-au certat. Vrea să-i împace !

DIANA
(aparte)
Ah, codoşii de lachei, 
Numai de urechi să-i iei !

TRISTAN
Ca un fulger — uite-1, nu-i!
A trecut prin ochii lui
Frumuseţea dumneaei
— Tare searbădă şi seacă —
Şi era firesc să treacă.
Ea l-adoră, că-i isteţ ;
însă dînsul în dispreţ
Avuţiile le-neacă.
Mai presus de ea, pot spune
Gingăşia ta o pune.

DIANA
Un samsar grozav, ce zici ?

TRISTAN
Teodoro, vin' aici !

TEODORO
Dacă vor să se cunune, 
Cum ne spuse răspicat, 
N-are rost...

TRISTAN
Alt îmbufnat !

TEODORO
S-o lăsăm mai bine-n pace 
Să şi-l ia pe cel ce-i place...

TRISTAN
Tu, acum ?... Halal bărbat I 
Ce atîtea nazuri ? Hai, 
Vino mîna să i-o dai 
Şi-mpăcaţi-vă odată ! 
Tu n-o vezi ce galeş cată? 
Hai, stăpîne, ce mai stai?

TEODORO
Bine, eu aş fi dispus ; 
Dar în clipa cînd i-am spus 
C-am iubit pe cineva, 
Uiţi ce mi-a răspuns ?

TRISTAN 
Ei, na ! De şireată ! 
Doar te-a dus...

MARCELA
Ba-i aşa, nu-i scornitură !

TRISTAN
Proasto, taci şi tu din gură ! 
Proşti mai sînteţi amîndoi ! 
Mi-i lehamite de voi !

TEODORO
Eu, cu noua-ntorsătură, 
Nu mă mai împac...

MARCELA
Nici eu !
Jur...

TRISTAN
Ia staţi, ce Dumnezeu...

MARCELA
Ah, leşin...

TRISTAN
Ce vrei să faci ? 

DIANA 
(aparte)
Tare-i ager şi dibaci 
Puşlamaua de lacheu !

MARCELA 
(către Tristan)
Lasă-mă să ies oleacă...

TEODORO
Las-o-n pace, c-o să-i treacă !

TRISTAN
Ducă-se, de nu-i mai place !

TEODORO
Ba opreşte-o !

MARCELA
Vino-ncoace,
Dragul meu!

TRISTAN
Cum, nu mai pleacă 
Nimenea cînd nu-l mai ţin ?...

MARCELA 
Scumpul meu, la tine vin !

TEODORO
Draga mea, de cînd aştept 
Să te strîng din nou la piept!

MARCELA
Strînge-mă, să uit de chin...

TRISTAN
Dacă nu era nevoie, 
Ce m-oi fi trudit, Sisoe ?

ANARDA
Ei, mai poţi să pui temei...

DIANA
Pe bărbaţi şi pe femei ? 
Lucru tare anevoie.

TEODORO
M-ai împuns cu-atîtea ace ....

TRISTAN 
(aparte)
Bine că făcură pace 
Dup-atîta chin şi-amar, 
Căci e rău pentru samsar, 
Dacă tîrgul nu se face...

MARCELA
Dragul meu, de s-o-ntîmpla 
Să te pot uita, cumva, 
Pentru Fabio sau altul, 
Zilele, cum zice Psaltul, 
Să-mi scurtezi cu mîna ta !

TEODORO
De-oi mai face boroboaţe, 
Fabio să mi te-nhaţe 
Şi, bătut de Dumnezeu,
Să ajung, cumva, chiar eu 
Să te văd la el în braţe !

MARCELA
Chinul vrei să mi se-aline?

TEODORO
Cere-mi tot ce ştii că-i bine !

MARCELA
Spune-atunci despre femei 
Că-s urîte toate ! Vrei ?

TEODORO
Sînt — cînd le compar cu tine ! 
Mai doreşti ceva, cumva ?

MARCELA
Zici că ţii la mine ?

TEODORO
Da !

MARCELA
Spune-mi tu, că-s amărîtă, 
Că Diana e urîtă !

TEODORO
Să-ţi mai spun? E chiar aşa...

MARCELA
Nu-i şi proastă ?

TEODORO
Peste poate !

MARCELA 
Gură-spartă ?

TEODORO
Cum sînt toate !

DIANA
(aparte, către Anarda)
Ard, deşi mă ştiu ca sloiul.
Dacă nu le curm şuvoiul,
Nu ştiu, zău, ce m-or mai scoate...

ANARDA
Vai, senora, nu ieşiţi !

TRISTAN
Pe contesă de voiţi
S-o turtiţi cum se cuvine,
Ascultaţi-mă pe mine...

DIANA 
(aparte)
Cum s-ascult aşa smintiţi ?

TRISTAN
Păi, în primul rînd...

DIANA 
(aparte)
Nu-i bine Să-mi înşire-atîtea rînduri. E riscat...

MARCELA
Eu plec, iubite.
Marcela iese, cu o reverenţă. 
Dindărătul draperiei apare contesa.

TRISTAN
(aparte) 
Na, contesa !

TEODORO	
(aparte)
Vai, contesa !

DIANA
Teodoro!

TEODORO
Doamnă, ştiţi...
A-nceput să tune cerul 
Trăsnetele nu le-aştept.

TRISTAN
A-nceput să tune cerul
Trăsnetele nu le-aștept...
Tristan iese.




SCENA A XVIII-A
Teodoro, Diana, Anarda. 
DIANA
Dă-mi, Anarda, o măsuţă.
Teodoro îmi va scrie 
O scrisoare.Şi scrisoarea 
Eu i-o voi dicta, îndată.
Anarda iese.

TEODORO 
(aparte)
Ne-o fi auzit contesa 
Ce spuneam ? Mi-e tare teamă...

DIANA 
(aparte)
Se trezeşte iar iubirea... 
Gelozia nu-mi dă pace ! 
O iubi-o pe Marcela, 
Iară eu n-am sorţi să ţină 
Şi la mine o fărîmă ? 
Vrea să-şi bată joc de mine î

TEODORO 
(aparte)
Murmură şi-i chinuită.
Bine e cînd ştie omul
În palat să-şi ţină gura, 
Căci pereţii văd şi-ascultă 
Şi covoarele-s iscoade...
vine Anarda cu o măsuţă şi cele necesare pentru scris.

ANARDA
Am adus tot ce se cere Pentru scris.

DIANA
Hai, Teodoro, Treci şi ia în mînă pana.

TEODORO 
(aparte)
Mă ucide sau m-alungă !

DIANA
Scrie.

TEODORO 
Spune.

DIANA
Nu stai bine 
Cu genunchii pe podele. 
Adu-i, tu, o permită.

TEODORO
Stau şi-aşa.

DIANA
Ce-aştepţi, nătîngo ?

TEODORO 
(aparte)
Nu-mi surîde grija asta, 
Dup-atîta hîrîială. 
Cînd genunchii-ţi onorează, 
Capul vrea să ţi-l reteze !
(Tare.)
Eu aştept.

DIANA
Atuncea scrie.

TEODORO 
( aparte)
Mii de cruci aş vrea să ticlui...
Contesa se aşază pe un scaun cu spătar înalt şi dictează.
Teodoro scrie.

”Cînd o femeie de rang înalt şi-a mărturisit 
simțămintele unui bărbat de rînd, înseamnă că acestuia 
nu-i este îngăduit să mai stea de vorbă cu alta ; 
iar cel care-şi nesocoteşte norocul rămîne ce este:un prost."

TEODORO
Asta-i tot ?

DIANA
Ce să mai fie ? 
Hai,închide-acum scrisoarea.

ANARDA
Doamnă, ce înseamnă asta ?

DIANA     
Fleacuri de iubire pline.

ANARDA 
Însă cui îi porţi iubire ?

DIANA
Încă n-ai ajuns, netoato, 
Să pricepi ce-ţi spun în taină
Chiar şi pietrele din casă ?

TEODORO
Am închis scrisoarea, doamnă. 
Mai rămîne doar adresa.

DIANA
Bine. scrie-o către tine ; 
Dar Marcela să nu afle ! 
Poate-ai să-nţelegi mai bine, 
Cînd ai s-o citeşti în tihnă.
Diana şi Anarda pleacă.



SCENA A XIX-A
Teodoro şi apoi Marcela. 
TEODORO
Groaznică încurcătură ! 
M-o iubi femeia asta 
La răstimpuri, ou popasuri... 
Dragoste de lipitoare ! 
Oare aşa o fi iubirea ?

MARCELA
Dragul meu, ce-a spus contesa, 
Cît am stat chitic de frică 
Îndărătul draperiei ?

TEODORO
După Fabio doreşte 
Să te dea. Pricepi, Marcela ? 
Uite, vezi scrisoarea asta ? 
Voi trimite-o acas' la tine. 
După banii pentru zestre.

MARCELA
Ce tot spui ?

TEODORO
De-ar fi să iasă 
Totul bine!...Nici în glumă — 
Ca femeie măritată — 
Nu-mi mai pomeni de nume !

MARCELA
Stai!

TEODORO 
De bocete n-am vreme !
lese.


SCENA A XX-A 
Marcela, singură. 
MARCELA
Nu, desigur, toate astea 
Nu s-au petrecut întocmai. 
Noi ispite de mărire 
L-au făcut să schimbe cîrma. 
El e, vai, cum e căuşul 
Unei norii : cînd coboară, 
Apa, darnică, îl umple ; 
Iar cînd urcă se goleşte... 
Om ingrat şi nestatornic, 
Cum îţi sună la ureche 
Rangul ei, mă dai uitării ! 
Şi mă laşi, cînd te iubeşte ; 
Mă iubeşti doar cînd te lasă. 
Nu-ţi mai pot răbda atîtea !
Intră marchizul Ricardo şi Fabio.




SCENA A XXI-A
Marcela, Fabio, Ricardc.
RICARDO
Iu, Fabio, te rog cu stăiuinţă 
Săi spui (de zici că e aşa cum zici) 
Că mîinile-i sărut cu umilinţă.

FABIO
Marcela, spune-i că-i marchizu-aici.
MARCELA 
(aparte)

O, gelozie, crudă suferinţă,
Cu alte gînduri negre mă furnici !
(Tare.)
Mă duc, atunci... .

FABIO
Vesteşte-o c-a venit 
Stăpînul nostru, soţul ei iubit.
Marcela iese.


SCENA A XXII-A 
Ricardo, Fabio. 
RICARDO
Tu, Fabio, te duci la mine-acasă, 
Iar mîine-ţi număr un miar de scuzi 
Şi-ţi dau şi-un cal de cea mai bună rasă,
Să n-ai cumva temeiuri să m-acuzi 
C-aş fi uitat ce-ndatoriri m-apasă. 
Prieten îţi voi fi de-acum, m-auzi ?

FABIO
De nu-mi plătesc altminteri datoria, 
Vă voi sui în slăvi mărinimia !
Intră contesa.




SCENA A XXIII-A
Aceiaşi, Diana. 
DIANA
Aici eraţi ?

RICARDO
E şi firesc, îmi pare, 
Cînd mi-aţi trimis pe Fabio în zbor 
Să-mi spună cît mai iute vestea mare
Că m-aţi ales drept soţ şi slujitor. 
Smulgîndu-mă din marea
mea-ntristare, 
Mi-aţi răsplătit statornicul amor. 
De bucuria marii biruinţi, 
Va fi puţin de n-am să-mi ies din minţi.
Mi-aş fi putut închipui vreodată 
Să-mi văd îndeplinit semeţul vis 
De-a fi iubit de zîna-mi adorată ?

DIANA
Glumiţi cumva spunînd că l-am trimis
Pe Fabio să vă aducă-ndată ?

RICARDO
Ei, Fabio, tu n-ai nimic de zis ?

FABIO
Ce să mai zic ? Rămîn ca-un năuc. 
Mi-a spus chiar Teodoro să v-aduc !...

DIANA
De vină-i Teodoro-ntr-adevăr.
M-a auzit spunînd că vă prefer
Lui Federico, mai ales ca văr,
Ca om bogat şi nobil cavaler,
Şi-o fi crezut (voi şti eu să-l dezbar !)
Că dumneavoastră mîna v-o ofer.
Iertaţi-i, zău !

RICARDO
Le-aş da, eu, lor iertare 
Cu greu s-o poată duce în spinare ; 
Dar sînt în casa voastră şi-i scutesc. 
Picioarele vi le sărut sperînd 
Dirzia prin amor să v-o clintesc...
Marchizul iese. 

DIANA
Îţi place, nătărăule ?

FABIO
Nici gînd ! 
Dar nu eu am dorit să-l amăgesc !

DIANA
Să-l chemi pe Teodoro.

FABIO	
În curînd !

DIANA 
(aparte)
Spre Teodoro doar mă mînă dorul !

FABIO
Şi calul meu şi scuzii-şi luară zborul!
Fabio iese.


SCENA A XXIV-A 
Diana, singură. 
DIANA
Pe Teodoro nu-I uitasem, oare ? 
Iubire crudă, ce mai ai cu mine ?
Sau vrei să spui că nu eşti tu în tine, 
Ci numai umbra ta rătăcitoare ?

O, gelozie, au de-ajuns nu-ţi pare ? 
Eşti dascăl rău femeilor — ruşine ! 
Nicicînd nu ţi-au cerut, cum se cuvine,
Un văl s-ascundă cinstea de-ntinare.

Pentru-un bărbat iubirea-a prins să-mi ardă,
Dar eu sînt marea, el o biată barcă, 
Şi nu-i firesc ca marea să se piardă.

În mari primejdii sufletu-mi se-mbarcă, 
Dar prea sileşte cinstea-ntinsa coardă : 
Se rupe arcul, vai, de-l mai încearcă !
Intră Teodoro şi Fabio)

SCENA A XXV-A
Diana, Teodoio, Fabio.
FABIO
Zău de n-a voit marchizul.
Să mă gîtuie! Dar mie
Mult mai rău de scuzi îmi pare...

TEODORO
Vrei să-ţi dau un sfat ?

FABIO
Desigur !

TEODORO
Domnul conte Federico 
Minţile era să-şi piardă, 
Auzind c-o ia marchizul 
Pe contesă... De i-ai spune 
C-au stricat acum, logodna, 
Bucuros ţi-ar da el scuzii.

FABIO
Plec ca fulgerul !

TEODORO
Cu bine! 
Fabio iese.



SCENA A XXVI-A
Diana, Teodoro. 
TEODORO
M-ai chemat aici ?

DIANA 
(aparte)
Ce bine 
C-a plecat nebunul ăla !

TEODORO
Ţi-am citit mereu scrisoarea.
Drămuind cu luare-aminte
Cele spuse-n ea, îmi pare
Că sfiala mea provine
Numai din respect. Dar vină
Am că-l am, cînd văd atîtea
Semne sigure din parte-ţi.
Deci, îţi spun, cu tot respectul
Ce ţi-l port, cît mi-eşti de dragă
Nu te speria că tremur...

DIANA
Sînt convinsă, Teodoro : 
Mă  iubeşti  că-ţi  sînt  stăpînă 
Şi voinţa ta îmi este 
Obligată-n multe chipuri. 
Te stimez, îţi fac hatîruri 
Mult mai multe decît altor 
Slujitori ai mei, ştii bine.

TEODORO
Nu-nţeleg vorbirea asta!

DIANA
De-nţeles atît e numai : 
Gîndul tău să nu mai treacă 
De acest hotar încolo ! 
Înfrînează-ţi orice poftă, 
Căci  din partea unei doamne 
Nobile şi, mai cu seamă, 
Cînd ai merite umile,
O favoare cît de mică 
E destul ca toată viaţa 
Să-ti petreci în mulţumire.

TEODORO
Ştiu că înălţimea-voastră
— Şi să-mi ierte îndrăzneala —
Are, nu în duhr ci-n minte,
Uneori şi clipe limpezi,
Ca să poată crede bună
Judecata asta nouă.
întrucît mi-aţi dat speranţe
Ce m-au dus în starea asta —
Copleşit de fericire,
Am căzut bolnav, ştiţi bine,
Şi-am zăcut aproape-o lună
Dup-acea destăinuire.
Cînd vedeţi că-ngheţ, v-aprindeţi
De un viu pojar, -şi-ndată
Ce mă-ncing şi eu oleacă,
îngheţaţi mai rău ca sloiul.
Barem daţi-mi pe Marcela !
Zău, cu snoava Cîinelui
Grădinarului" aducem!
Roasă de o gelozie
Fără seamăn, nu-mi daţi voie
Să mă-nsor cu ea şi-ncepeţi
Capul să-mi suciţi într-una.
Mă treziţi cînd dorm mai bine.
Ori mă vreţi, ori daţi-mi pace,
Că-s sătul de hrana asta
Cu nădejdi atât de vane ;
Altfel, mă Întorc îndată
La iubirea cui mă place.

DIANA
Te previn să nu faci asta. 
Las-o-ncolo pe Marcela ; 
Uită-te, de vrei, la alta, 
Că, de astăzi, cu Marcela 
S-a sfîrşit.

TEODORO
Dar cum se poate ? 
O iubesc şi mă iubeşte. 
Caută Nălţimea-voastră 
Vrerea ei să mi-o impună ? 
Sînt silit, ca vai de mine, 
Unde nu găsesc plăcere, 
Să încerc plăceri străine ? 
O ador şi mă adoră, 
Şi cinstită ni-i iubirea.

DIANA
Haimana neruşinată, 
O să pun să te ucidă !
(îl pălmuieşte.) 

TEODORO
Vai, senora, dar ce faceţi ?

DIANA
Datoram aceste palme 
Unui necioplit...
Intră Fabio şi contele Federico.


SCENA A XXVII-A 
Aceiaşi, Fabio, Federico. 

TEODORO
Stai ! Stai!

FEDERICO
Da,  mai bine-i  că sosirăm, 
Fabio, dar stăm afară... 
Doamnă,   ce  înseamnă  asta ?.,,

DIANA
Ei, o ceartă cum se-ntîmplă 
Între slugă şi stăpînă...

FEDERICO
Vrea ceva Nălţimea-voastră ?

DIANA
N-aş mai vrea s-aud vreodată 
De asemenea-ntîmplare...

FEDERICO
Aş fi vrut să viu în clipe 
Mai senine decît astea...

DIANA
Dar şi-acuma sînt senină. 
Ce-ai văzut sînt nişte fleacuri. 
Intră şi-ai să afli-ndată 
Hotărîrea cu marchizul.
Diana iese.



SCENA A XXVIII-A  
Federico, Fabio, Teodoro.
FEDERICO
Fabio !

FABIO
Senor !

FEDERICO
îmi pare 
c-o plăcere tăinuită 
Zace-n neplăcerea asta.

FABIO
Nu ştiu, zău. Nu-mi vine-a crede. 
Chiar cînd văd ce rău se poartă 
Cu sărmanul Teodoro. 
N-a făcut aşa contesa 
Niciodată !

FEDERICO
Vezi batista ? 
I-a umplut-o ea de sînge !
Federico şi Fabio ies.


SCENA A XXIX-A
Teodoro, singur 
TEODORO
De nu-i iubire asia, ce mai vrei ? 
Există năbădăi mai nebuneşti ? 
Cu nobilele astea-aşa păţeşti ? 
Atunci le-aş spune Furii, nu femei!

Mărirea urgisind in jurul ei 
Plăcerile ce-s pentru toţi fireşti, 
Mai pieri şi tu cu-acela ce-l iubeşti 
Cînd crudă şi vrăjmaşă, viaţa-i iei ?

În stare eşti să mă ucizi, hapsină!
Să te sărute, cine ar mai cere,
O, preafrumoasă mină de stăpînă ?

Nu aşteptam această... mîngîiere. 
Cum, crudă, m-ai lovit ca o pagină, 
Doar tu in gelozie simţi plăcere!

Intră Tristan.
SCENA A XXX-A
Teodoro, Tristan. 
TRISTAN
Dat îmi e s-ajung într-una 
Cînd s-a isprăvit isprava, 
Parc-aş fi o spadă .laşă ?

TEODORO
Vai, Tristane !

TRISTAN
Ce e asta ? 
Ce-i cu sîngele acela?...

TEODORO
Cu cerneala geloziei, 
Dragostea răvaş îmi scrie î

TRISTAN
Zău, smintită gelozie !

TEODORO
Fii pe pace, că-i nebună 
De o patimă-a iubirii 
Şi, lăsîndu-i-se-n voie, 
Cu onoarea ei ştirbită, 
Faţa vrea să mi-o pocească, 
Întrucît, ca-ntr-o oglindă, 
I se uită-n ea onoarea 
Şi se vede că-i urîtă.

TRISTAN
Zău, că Juana ori Lucica 
Mă-ncolţesc din gelozie
Ca să-mi sfîişie in gheare
Gîtul dăruit de ele,
Că mă bat şi mă jupoaie
Cînd m-au piins cu fofîrlica,
Ei, îmi zic, mai treacă-meargă
Sînt muieri cu tamburine, 
Cu ciorapi scorţoşi de lină 
Şi-ncălţări de iuft, sărace;  
Dar cînd doamne-atît de nalte 
Uită-atît de mult de sine, 
Rău le stă şi e ruşine.

TEODORO
Mu ştiu, zău, mă pierd cu firea 
Cînd o văd că-ntîi m-adoră 
Şi pe loc mă şi urăşte. 
Nici nu vrea să fiu al dînsei, 
Nici Marcelei nu mă lasă. 
Dacă n-o privesc, îndată 
Caută prilej de vorbă. 
E leită cîinelui 
Grădinarului, din snoavă : 
Nu e laie, nici bălaie, 
Nici  afar', nici  în  odaie !

TRISTAN
Zice-se c-avea un doctor
— Dascăl şi savant de seamă -
Un rîndaş şi-o guvernantă
Care se certau într-una :
Se certau la prînz şi seara
Şi, cu larma lor smintită,
îl trezeau din somn şi noaptea ;
Nici de studiu n-avea tihnă!
La o lecţie, o dată,
Nu ştiu ce uitase-acasă,
Că-ntorcîndu-se în fugă,
A găsit în pat — vezi, Doamne
Guvernanta cu rîndaşul
Şopotindu-şi dulci cuvinte.
Şi şi—a zis : „Mai dete Sfîntul 
Împăcaţi săi vad o dată !" 
Cred că şi ca voi la fel e 
Chit că vă certaţi tot timpul...
Intră contesa.



SCENA, A XXXI-A
Aceiaşi, Dierna. 
DIANA
Teodoro !

TEODORO
Da, senora.

TRISTAN 
(aparte)
Ce femeie : o strigoaică !

DIANA
Vreau să ştiu cum îţi mai este.

TEODORO
Vezi şi tu !

DIANA
Te simţi mai bine ?

TEODORO
Bine.

DIANA
Nu-mi mai spui şi-acuma 
”La porunca ta !" ?

TEODORO
În slujbă 
Nu mai pot să stau, de vreme
Ce  te porţi aşa cu mine.

DIANA
Mărginit mai eşti!

TEODORO
Se poate. 
Mărginit, dar cu simţire ; 
Nu pricep  ce-mi spui,  da-ţi simt 
Palmele cu prisosinţă! 
Cînd nu te iubesc, te superi 
Şi te mînii cînd mi-eşti dragă. 
Dacă uit, îmi scrii cu grijă; 
De nu uit, te simţi jignită ; 
Ceri să te-nţeleg, şi dacă 
Te-nţeleg, îmi spui că-s prost. 
Ori împacă toate astea, 
Ori ucide-mă odată !

DIANA
Te-am umplut cumva de sînge ?

TEODORO
Mda...

DIANA
Şi unde ţi-i batista ? Ia arată-mi-o.

TEODORO
De ce ?

DIANA
Drag mi-i sîngele acesta !
Cu Otavio vorbeşte.
Că i-am spus să-ţi dea  îndată
Două mii de scuzi de aur.

TEODORO
Pentru ce ?

DIANA
Să-ţi iei batiste... 
Contesa iese.



SCENA A XXXII-A 
Teodoro, Tristan. 
TEODORO
Doamne, mare ţi-i grădina !

TRISTAN
Dar ce vrăji mai sînt şi astea ?

TEODORO
Două mii de scuzi să-mi deie !

TRISTAN
Să tot vrei, cu preţul ăsta, 
Alte patru palme bune!

TEODORO
Mi i-a dat să-mi iau batiste, 
Iar pe cea cu sînge-a luat-o.

TRISTAN
Pentru că prin nări, se pare. 
Te făcuse... fată mare !

TEODORO
Ia te uită : cîinele 
Muşcă-ntîi şi-apoi te-alintă !

TRISTAN
Toate toanele acestea 
Vor sfîrşi ca în povestea 
Guvernantei...

TEODORO
Deie Domnul !



Sfîrşitul actului al doilea.




ACTUL AL TREILEA





O stradă. Intră Federico, Ricardo şi Celio.

SCENA I
Federico, Ricardo şi Celio, deoparte
RICARDO
Ei văzuşi ?

FEDERICO
Văzui : plici, plici 

RICARDO
Ce mai palme voiniceşti !

FEDERICO
De, se-ntîmplă cînd slujeşti ; 
Dar motivul nu-i aici. 
Cînd o tînără de neam, 
Chiar în ciuda firii calme, 
Trage unui tînăr palme, 
Dă-n vileag ce bănuiam : 
Tînărul, prin ce îndrugă 
Urcă-ntr-una alte trepte...

RICARDO
Cum,  contesa să-şi îndrepte 
Ochii către-o biată slugă ?

FEDERICO
Spre pierzanie se-ndreaptă
Amîndoi, cu mare zor!
Li se potriveşte lor
Vechea fabulă-nţeleaptă
Cu urcioarele-azvîrlite
Pe un ţărm necunoscut :
Unul fier şi altul lut,
Cu meniri deosebite.
Si, de teamă să nu-l spargă
Chiar vecinul lui de fier,
Cel de lut porni- stingher,
Tremurînd, sărmanul, varga.
El de lut, ea — de metal,
S-or ciocni ca două globuri
Şi-o să-l schimbe-n mii de cioburi
Cel de fier, în mod fatal.

RICARDO
Semeţia ei cu care
Pururi rece mă primeşte
Drept să-ţi spun că mă uimeşte.
Hai să zic că mi se pare !
Insă greu îmi duc amarul,
Cînd o văd cu ce onoruri,
In ce lux, cu ce favoruri,
îşi răsfaţă secretarul.
Ce de cai, de paji, de haine
Şi de bani, să-l prindă-n mreji !

FEDERICO
Noi, de-acuma pururi treji, 
Cît sînt toate astea taine 
În oraş, şi numai ea 
Şi cu noi le ştim anume, 
Îl vom mătura din lume...

RICARDO
Chiar şi dacă ea n-ar vrea!

FEDERICO
Da, dar cum ?

RICARDO
Nu ne vom plînge, 
Că-s în Napoli destui 
Cuţitari şi, de Le spui, 
Auru-l plătesc cu sînge. 
Cuţitarii-s veşnic gata 
Orişicînd să te ajute...

FEDERICO
Oh, de ne-ar scăpa mai iute !

RICARDO
Azi îşi va primi răsplata !

FEDERICO
Umblă unii fără ţel. 
N-or fi de-ăia ?...

RICARDO
Da, fireşte. 
Vezi ? şi cerul se-ngrijeşte 
Să scăpăm uşor de el!
Intră Furio, Antonelo şi Lirano, slujitori, şi Tristan.



SCENA A II-A
Aceiaşi, Furio, Antonelo, Lirano şi Tristan, în haine noi.
FURIO
Hai să plăteşti un vinişor, să uzi 
Costumul ăsta straşnic ce ţi-au dat.

ANTONELO 
Aşa-i,Tristan doar ştie ce se cade...

TRISTAN
Da, domnilor, o fac cu bucurie !

LIRANO 
Grozave haine ai !

TRISTAN
Dar toate astea 
Sînt nişte fleacuri, nişte mărunţişuri, 
Pe lîngă postul care mă aşteaptă : 
De nu se schimbă zarurile sorţii, 
Voi fi chiar secretar de secretar!

LIRANO
Favoruri multe-i face, zău, contesa 
Stăpînului !

TRISTAN
E sfetnicul ei intim, 
E mîna ei cea dreaptă, şi e uşa 
Prin care-i poţi intra în voie...

ANTONELO
Lasă
Favoruri şi noroace, şi să bem !

FURIO
Eu cred că în lăcaşul ăsta este 
Un straşnic vinişor de Malvoazia.

TRISTAN
Ia să-ncercăm să bem un vin grecesc, 
Că doar aşa vă pot vorbi... greceşte !

RICARDO
Acela tuciuriu, cu chipul galben, 
Îmi pare dintre toți mai de ispravă, 
Că prea-l stimează cei ce-l 
Înconjoară. Hei, Celio !

CELIO 
Senor !

RICARDO
Din domnii ăia 
Ia cheamă-l pe cel palid.

CELIO
Caballero, 
Nainte de-a păşi în sfîntul schit, 
Marchizul ar dori să vă vorbească.

TRISTAN
Măi, fraţilor, văd că mă cheamă-un nobil. 
Cum să-l refuz ? Mă duc să văd ce vrea. 
Intraţi şi luaţi vreo şapte-opt bărdace 
Şi porunciţi şi puţinică brînză 
Că, între timp, eu aflu ce-l frămîntă.

ANTONELO 
Atunci, să nu întîrzii!

TRISTAN
Zbor spre dînsul ! Ce porunceşte 
Înălţimea-voastră ?

RICARDO
Văzîndu-te-ntre-atîţia oameni vrednici, 
Am hotărît c-un conte, Federico,
Să te-ntrebăm de te-ai simţi în stare 
Să  căsăpeşti un om.

TRISTAN 
(aparte)
O, Doamne sfinte, 
Sînt pretendenţii doamnei şi urzesc   
Ceva nelegiuit.Să iau aminte!

FEDERICO
Nu ne răspunzi ?

TRISTAN
Chiteam aşa, în mine, 
De nu cumva Nălţimea-voastră rîde 
De felul nostru mai ciudat de trai, 
Că, zău, pe-acela ce puteri împarte, 
În Napoli nu cred să fie-o spadă 
Ce să nu fugă, numele-auzindu-mi. 
Nu-l ştiţi pe Hector ?Păi, o şterge Hector 
De-acolo unde-apare braţu-mi vajnic: 
El,Hector, e troian, iar eu — italic.

FEDERICO
Acesta e, marchize, omul nostru, 
Pe viaţa noastră, nu ne batem joc : 
De ţi se potriveşte şi curajul 
Cu numele şi vrei cuiva să-i faci 
De ducă — te vom umple de parale.

TRISTAN
Mă mulţumesc, să ştiţi, cu două sute 
De scuzi peşin — şi poate fi şi dracu'!

RICARDO
Noi, trei îţi dăm, de-i faci la noapte felul.

TRISTAN
Doar numele i-aştept, şi o arvună !

RICARDO
Cunoşti, cumva., o nobilă, 
Diana, Contesă de Belflor ?

TRISTAN
Am chiar prieteni
În casa ei !

RICARDO
Vrei să ne scapi de-o slugă ?

TRISTAN
Ucid şi servitori şi servitoare, 
Şi caii de trăsură, dacă-mi cereţi...

RICARDO
Atunci să ni-l răpui pe Teodoro.

TRISTAN
Cu Teodoro-i altă calimera, 
Căci Teodoro, după cîte ştiu, 
Nici nu mai iese noaptea la-ntîmplare : 
De cînd v-a supărat, îi este frică. 
Mi s-a cerut să intru-n slujba lui. 
Eu cred că doar slujindu-l am prilejul 
Să-i fac de petrecanie-ntr-o noapte, 
Şi bietul om — in pace requiescat! 
Iar eu rămîn nebănuit de nimeni... 
Ce ziceţi ?

FEDERICO
N-aş găsi în tot oraşul 
Un ucigaş mai vrednic şi mai sigur.
Slujește-l deci deci, şi caută-ntr-o zi   
Să scapi de el şi să ne dai de ştire.

TRISTAN
Aș cam avea nevoie de o sută 
De scuzişori...

RICARDO
Primeşte-n punga asta 
Cincizeci iar cînd te văd la el, îţi dau 
Și suta aia, şi-altele, mai multe.

TRISTAN
Acele sute multe nu-mi prea plac... 
Acum mă duc şi eu, că mă aşteaptă 
Prietenii : Mastranzo, Sfarmă-Ziduri, 
Cu Pumn-de-Fier, Arfuz şi Spaimă-n-Draci 
Și n-aş vrea să le dau de bănuială...

RICARDO
Așa e. Mergi cu bine !

FEDERICO
Ce noroc!

RICARDO
Pe Teodoro socotiţi-l mort!

FEDERICO
Ce ifose îşi mai dădea, tîlharul !
Federico, Ricardo şi Celio ies.

TRISTAN 
(singur)
Se cade să-l vestesc pe Teodoro. 
Prietenii şi vinul să mă ierte, 
C-o şterg acas'...! De-aici nu-i prea departe.
Dar, ia te uită, vine Teodoro !
Intră Teodoro .


SCENA A III-A
Tristan, Teodoro, 
TRISTAN
Stăpîne, unde mergi !

TEODORO
Nici eu nu ştiu,
Nici unde merg, nici cine mă tot mină, 
De parc-aş fi un pai într-o viitoare... 
În cap atîtea gînduri mi se-ngînă, 
Că mai curînd m-aş fi uitat la soare. 
Ieri mi-a vorbit duioasă ca o zînă 
Şi cît de rece-i azi şi sfidătoare, 
C-ai fi jurat că n-am fost eu acela. 
Şi face-un haz de chinul meu Marcela !...

TRISTAN     
Întoarce-te acas', că nu e bine 
Să ne zărească ăia împreună...

TEODORO
Dar cum aşa ?

TRISTAN
Îţi spun eu cum şi cine 
Tot umblă capăt zilelor să-ţi pună...

TEODORO
Zău, nu pricep ! 
Ce-or fi avînd cu mine ?

TRISTAN    
Vorbeşte-ncet şi vezi că nu-i a bună : 
Ricard şi Federico-mi cer de zor 
Pe-o sută de dubloni să te omor !

TEODORO
De ce?...

TRISTAN 
Din nişte palme anumite    
Au scos că i-ai căzut contesei drag,   
Și-a chip de lei cu coamele zbîrlite, 
În stare şi de crime la arţag,
Ca cincizeci de monede zimţuite,
Mi-au arvunit, prin spangă să te trag.     
Le-am spus că intru astăzi cu plăcere 
În slujba ta, cum un amic îmi cere, 
Să po să te ucid mai lesne-aşa,
De fapt doar să te pot păzi mai bine...

TEODORO
Îndure-se viaţa să mi-o ia,
Căci viaţa asta-i moarte pentru mine !

TRISTAN
N-ai fi puţin cam şui?...

TEODORO
Pe cinstea mea, 
Prilej ca ăsta n-are fiecine. 
Diana de-ar ieşi basma curată, 
S-ar mărita cu mine de îndată! 
N-o lasă-n pace rangul! Doar se-aprinde, 
Și iar privirea ei mă şi îngheaţă...

TRISTAN
Ce-ai spune, bunăoară, de m-aş prinde 
Să-ţi dau un leac cum rar au alţii-n viaţă ?

TEODORO
Mai mult decît Ulise m-ai surprinde!

TRISTAN
De ți-ar aduce mintea mea isteaţă
Un tată nobil, bun să intre mesar
Au nu te-ar lua pe loc de soţ contesa ?

TEODORO
Desigur !

TRISTAN
Domnul conte Ludovico 
Acum două decenii şi-a trimis 
Pe fiu-său, la nume tiz cu tine, 
La unchiul său, Mare Maestru-n Malta ; 
Dar maurii l-au capturat şi tatăl 
N-a mai aflat de-atunci nimic de dînsul. 
Deci, poţi să-i fii fecior, şi el părinte, 
Că aranjez eu tot...

TEODORO
Măi, fii cuminte, 
Să nu păţim cumva vreo dăndănaie, 
Ce-o să ne coste cinstea şi chiar viaţa !


SCENA A IV-A 
Teodoro, Tristan.
TRISTAN
Dar iată-ne acas' ! Rămiîi cu bine, 
Căci pînă la amiază, azi, să ştii, 
Tu soţ Dianei tale ai să-i fii !



SCENA A V-A
Salon în palatul contesei.Teodoro, singur.
TEODORO
Aceste chinuii ce se ţin de mine 
Mă tot gîndesc cum să le văd curmate. 
E alt duşman iubirea să-ți arate, 
Cum e pămîntul dintre ea şi tine ?

Cu-atîtea zări, el lecuieşte bine 
Durerile, oricît de-nverşunate. 
Nici fulger nu-i să-ncerce a străbate 
Pămîntul — leac văpăilor haine!

O, dragoste, cei ce doreau uitare, 
Ajunşi ca mine-n stare disperată, 
Tot în pămînt şi-au mai găsit scăpare !

Temeiul de uitat, de astă-dată, 
E că iubirea moartă li se pare, 
Cînd în atît pămînt e îngropată...
Intră contesa.


SCENA A VI-A 
Teodoro, Diana.
DIANA
Lecuitu-te-ai — să sper — 
Teodoro, de tristeţe !

TEODORO
Dacă ea îmi dă poveţe
Să iubesc — chiar o prefer !
N-are rost  să mă  mai  apăr :
Doar de-acuma boala-ai ştiu 
Şi ajung- tot trist să fiu, 
Chiar cînd mă socot m-ai teafăr. 
Vezi, aşa e cînd ai parte
De un chin atrăgător : 
Sînt şi oameni care mor 
Adorîndu-şi sumbra moarte. 
Însă boala mea, hap şina, 
Prea mă mistuie ca focul, 
Trebuind să plec din locul 
Unde azi îi e stăpâna.

DIANA
Pleci ? De ce ?

TEODORO
Vor să mă ştie
Mort!

DIANA
Să fie cu putinţă ?

TEODORO
Jinduiesc o suferinţă 
Care-a fost o bucurie... 
Voie-ţi cer să mă îndrept 
Către Spania, îndată.

DIANA
Faptă bine cugetată,
Hotărîre de-nţelept!
Chiar de te-oi boci cu jale,
Cinste casei mele-i dai
Şi destrami, de nu mai stai,
Pricina mîhnirii tale.
Căci de cînd cu-acele palme,
Ca turbat de gelozie,
Federico-mi cere mie
Să te-nlătur cu sudalme.
Du-te-n Spania, căci pun
Şase mii de scuzi să-ţi dea !

TEODORO
Pe vrăjmaşi plecarea mea 
Ţi-i va amuţi, îţi spun.

DIANA
Încotro vrei s-o apuci ?
Poate nu-ţi mai sînt pe plac...

TEODORO 
(aparte)
Plînge ! Dar ce pot să-i fac ?...  

DIANA
Stai! Ce faci ? Vrei să te duci ?...

TEODORO
Da, senora...

DIANA
Bine, du-te...
Dar...

Pleacă !

TEODORO
Poruncă !

DIANA
Altădată...

TEODORO
Plec...

DIANA 
(aparte)
Sînt turburată. 
Oh, ce chinuri neştiute 
Are-a dragostei vîltoare!
Tare.
N-ai plecat ?

TEODORO
Ba plec la drum.

DIANA 
(aparte)
Doamne, cum rămîn acum ?...
Teodoro pleacă.

DIANA
Blestemată fii, onoare, 
Născocire tare tristă 
Pentru pătimirea mea ! 
Cine te-a scornit ştia 
Firul tău ce mult rezistă 
La atîtea lucruri rele...
Intră Teodoro.



SCENA A VII-A
Diana, Teodoro. 
TEODORO
M-am întors să pot afla 
Dacă voi putea pleca...

DIANA
Nici nu ştii ce clipe grele
Sînt cînd te îndepărtezi
Şi te-ntorci... Să plîng îmi vine !

TEODORO
Mă întorc doar pentru mine. 
încă n-am plecat,  nu vezi ? 
Trebuind s-o iau hai-hui, 
M-am întors să mă redai 
Mie însumi... Ce mai stai?

DIANA
Ne jucăm de-a uite-o, nu-i ? 
Pleacă, du-te, cin' te-ncurcă ? 
Vezi onoarea-mi cum se-nfruntă 
Cu iubirea-n luptă cruntă 
Şi-mi mai dai şi tu de furcă ? 
Pleacă, zău, şi fără tine : 
Poate-aşa mă mai mîngîi. 
Teamă mi-e, de mai rămîi, 
C-ai să pleci de-aici cu mine !

TEODORO       
Plec. Rămîi cu Dumnezeu !
Iese.



SCENA A VIII-A
Diana, singură. 
DIANA
Ca o pacoste m-apasă 
Rangul care nu mă lasă 
Ca să fiu a cui vreau eu ! 
Ochilor — pustii firide — 
Le-a. plecat de-acum seninul... 
Dai să-i las să-şi simtă chinul. 
Plînge cine nu-i deschide ! 
Ochi rămaşi fără lumină, 
Rangul meu, nu v-a dat ghes 
Şi-aţi ales pîn-aţi cules : 
Voi purtaţi întreaga vină ! 
I-aş cruţa de-aşa obide : 
Doru-şi află-n plîns alinul. 
Dar să-i las să-şi simtă chinul. 
Plînge cine nu-i deschide ! 
N-au şi scuze grăitoare, 
Ochii mei cei plini de vină ? 
Chiar uitîndu-se la tină, 
Soarele rămîne soare! 
Deci, aşa mă voi decide : 
Nu-i mai las. Şi-au luat tainul ! 
Dar să-i las să-şi simtă chinul. 
Plînge cine nu-i deschide !
Intră Marcela.


SCENA A IX-A 
Diana, Marcela.
MARCELA
Ţi-am slujit, senora, vai, 
Ani de-a rîndul cu credinţă.

Pot să-ţi cer cu umilinţă
Ce e drept şi poţi să-mi dai ?
Ca să uiţi de supărarea
Azi stîrnită de un fleac,
Ai putinţa unui leac
Ce se cheamă depărtarea...

DIANA
Ce putinţă?  Stai niţel 
Şi îndată o să-ți treacă...

MARCELA
Teodoro astăzi pleacă. 
Lasă-mă să plec cu el! 
O primejdie-l pîndeşte 
Şi în Spania-i scăparea. 
Dă-ne... binecuvîntarea, 
Leac suprem !

DIANA
Dar el primeşte ?

MARCELA
Cine, el ? De bună seamă !
Dacă sigură n-aş fi,
Oare, crezi c-aş îndrăzni ?

DIANA
I-ai vorbit ?

MARCELA
Chiar el mă cheamă

DIANA
(aparte)
Mă găseşte numai bine 
Alt necaz neprevăzut..

MARCELA
Teodoro şi-a făcut 
Înţelegerea cu mine. 
Am ajuns cu pregătirea 
La o cale Lesnicioasă...

DIANA 
(aparte)
Vezi, onoare nemiloasă, 
Unde m-a împins iubirea ? 
Nu, desigur, n-ar fi drept; 
Dar eu tot mai am credinţa 
C-o să-mi vindeci suferinţa.

MARCELA
Hotărăşte-te. Aştept !

DIANA
Crezi că pot să stau o oră 
Fără tine ? Nu pot, zău ! 
Şi te porţi aşa de rău ! 
Bietul Fabio te-adoră 
Şi, de zici că-i mare zor, 
Te mărit cu dînsul ; dar 
Să renunţi la secretar...

MARCELA
Eu pe secretar l-ador !

DIANA 
(aparte)
Ce prilej nespus de crud 
Să mă dau de gol...
(Tare.)
Vezi bine,
Fabio e pentru tine.

MARCELA
Doamnă...

DIANA
Nici nu vreau s-aud !
Contesa iese.



SCENA A X-A
Marcela, singură.
MARCELA	
Ce lucruri imposibile rîvniţi, 
Sărmane simţuri fără apărare, 
Cînd ştiţi că gelozia e în stare 
De nebunii, de vă împotriviţi!

Mai bine v-aţi întoarce, paşi grăbiţi, 
Ce alergaţi spre propria-mi pierzare! 
Iubirile-nşelate-s pomi pe care 
I-a prins un ger năprasnic înfloriţi...

Culori diverse ne-ncîntau privirea, 
Şi-un ger cumplit le-a contopit cu glodul, 
Cum un amor străin, pierzîndu-şi firea,

Le cîntă-atîtor mari iubiri prohodul. 
În van ne dă speranţe noi iubirea, 
Cînd florile s-au stins, visîndu-şi rodul...


SCENA A XI-A
Salon în casa contelui Ludovico. Contele Ludovico şi Camilo.
CAMILO
Dacă vrei să ai urmaşi, 
Nu-i mijloc mai pe măsură.

LUDOVICO
Însă anii ce trecură
— Multişori! — îmi sînt vrăjmaşi.
Asta er de bună seamă,
Scuza unei căsnicii
Cam tomnatice, să ştii...
Dar, gîndindu-mă, mi-e teamă
Că se poate să rămîn
Amărît şi bosumflat
Fără fii şi... însurat !
Şi-o femeie c-un bătrîn
E ca iedera-ntr-un pom,
Căci sub chip de mîngîiere,
Ea tot creşte şi el piere:
Se usucă bietul om!
Bucuros ciupit de streche
M-aş lăsa de-acu-nainte ;
Dar aducerile-aminte
Mi-ar trezi povestea veche.
Se-mplinesc — ce iute trec ! —
Douăzeci de ani de cînd
Fiul îmi aştept plîngînd...
Intră un paj.



SCENA A XII-A
Aceiaşi. Pajul, apoi Tristan şi Furio.
PAJUL
A sosit acum un grec 
Şi-ar dori, de vreţi...

LUDOVICO
Să vină !

TRISTAN
Rog osîrdia cerească 
Pururea să ocrotească,
Prin puterea ei divină, 
Casa înălţimii-voastre !

LUDOVICO
Să te-audă Cel-de-sus ! 
Dar ce pricini te-au adus 
Pe meleagurile noastre ?

TRISTAN
Cu corabia-ncărcată 
De covoare persiane, 
De la Ţarigrad la Cipru 
Am ajuns. Şi de acolo 
La Veneţia, cu mărfuri. 
Amintindu-mi de-o-nttîmplare 
Ce-mi cerea destule drumuri, 
Am ţinut să văd, în treacăt, 
Napoli, oraş cu faimă. 
Şi, în timp ce slujitorii 
Marfa o trimit prin ţară, 
Am venit să văd în tihnă 
Frumuseţea, măreţia 
Renumitului oraş.

LUDOVICO
Frumuseţe, măreţie 
Are Napoli...

TRISTAN
E drept. 
Tatăl meu era-n Elada 
Negustor şi dintre toate, 
Mai bănos găsea negoţul 
Căutat, cu sclavi şi sclave. 
De la tîrgul din Azteclias, 
Cumpărase-un copilandru 
De o rară frumuseţe, 
Ca dovadă a cereştii 
Măiestrii lăsate firii.
L-aduseseră din Malta 
Niște turci pe o galeră 
Capturată de un paşă 
Lîngă ţărmul cefalonic.

LUDOVICO 
(către Camilo)
Sufletul mi-l răscoleşte !

TRISTAN     
Cumpărînd cu drag băiatul, 
În Armenia l-aduse, 
Unde a crescut cu mine Şi cu-o soră...

LUDOVICO
Drag prieten, 
Stai, că-mi răscoleşti durerea!

TRISTAN     
(aparte)
A, se prinde de minune !

LUDOVICO
Nu v-a spus şi cum îl cheamă ?

TRISTAN
Teodoro.

LUDOVICO
Ce putere 
Are, Doamne, adevărul! 
Lacrimile-mi udă barba...

TRISTAN
Sora mea, Serpolitonia
Şi băiatul, fără seamăn
De frumos, se-ndrăgostiră
De copii. Cînd împliniră
Şaisprezece ani, în lipsa
Tatălui, plecat cu treburi,
Dragostea şi-o împletiră
Pe deplin, atît de bine
C-o puteau vedea şi alţii
Fără multă osteneală...
Teodoro, dîndu-şi seama
Ce-l aşteaptă, a lăsat-o
Pregătindu-se să nască
Şi-a fugit în lumea largă.
Tatăl meu, Catiborratos,
Amărît, nu de ocară,
Cît de faptul că-l pierduse,
Fu răpus de supărare.
Pe copil îl botezarăm,
Căci prin părţile acelea
Din Armenia-i aceeaşi
Datină, cum e şi-a voastră.
(Doar biserica diferă.)
Tot frumos era şi pruncul!
L-am numit Terimaconio,
Şi în orăşelul nostru
— Tepecas — e cel mai chipeş.
Cînd la Napoli ajuns-am,
Dintre felurite lucruri,
Nu ştiu cum, am scos portretul
Falnicului Teodoro
Şi o slujnică grecoaică,
De la hanul meu, îmi spuse :
,,Seamănă leit cu fiul
Unui conte, Ludovico !"
Luminat ca de un fulger,
Am pornit spre dumneavoastră.
Dar trecînd pe la contesa
De Belflor, în primul tînăr
Întîlnit acolo-n cale...

LUDOVICO
Tremur tot de-o negrăită 
Bucurie ...

TRISTAN
Ce surpriză : 
Recunosc pe Teodoro !

LUDOVICO 
Chiar pe el ?...

TRISTAN
A vrut să fugă, 
Însă nu i-am dat putinţa. 
Stăm în cumpănă, fireşte : 
Cu o barbă, cum e astăzi, 
Nu mai e cum îl ştiusem. 
L-am ajuns, l-am prins şi,-n fine, 
Mi-a vorbit, plin de ruşine, 
Implorîndu-mă din suflet 
Nu cumva să afle-ai casei 
Ce păţise cu sclavia, 
C-ar putea să bănuiască 
Cine ştie ce... „Ei bine, 
Îi spusei, e cu putinţă 
Să consideri o-njosire 
Toate astea, cînd eşti nobil ?" 
L-am făcut, atunci, să rîdă. 
Apoi eu, voind să aflu, 
Cum şi cit se potriveşte 
Ce v-am spus, cu drama voastră, 
Am venit să stăm de vorbă. 
Dacă el vă e feciorul, 
Daţi-i încuviinţarea 
Sorei mele să v-aducă 
Nepoţelul, ca să vadă 
Ce bunic ilustru are, 
Nu cu gînd să se cunune...

LUDOVICO
Vino să te strîng în brațe, 
Căci prin tainica-i putere, 
Sufletu-mi senin presimte 
Spusele-ţi adevărate... 
Fiul meu, după atîţia 
Ani de grea înstrăinare, 
Te-am găsit, să-mi dai viață ! 
Tu ce zici să fac, Camilo ? 
Chiar acum să plec la dînsul ?

CAMILO
Cum, mai şovăi ? Du-te, zboară 
Şi preschimbă-n bucurie 
Anii grei de suferinţă!

LUDOVICO 
(către Tristan)
Dacă vrei să mergi ca mine,
Drag prieten, e mai mare
Chezăşia fericirii.
Dacă nu, m-aştepţi în tihnă.
Pentru asta, îţi voi pune
Tot avutul la picioare ;
Eu mă duc să-mi văd feciorul.

TRISTAN
Am lăsat pe-aici, prin preajmă, 
Un săcuţ cu diamante 
Şi revin cînd vă întoarceţi. 
Hai să mergem, Mercaponios !

FURIO
Hai, senor!

TRISTAN
S-a prins in latis, 
Guguştiucos!

FURIO
De minunis !

TRISTAN
S-o ştergemus!

CAMILO
Zău, ce limbă !

LUDOVICO
Vin', Camilo, după mine.
Contele şi Camilo ies.




SCENA A XIII-A
O stradă. Tristan sub un portal, în faţa unei uşi închise;
Furio, în faţa uşii.
TRISTAN
Se mai văd ?

FURIO
Bătrînul zboară : 
I-a rămas trăsura-n urmă !

TRISTAN
N-o fi, zău, şi vreo minune 
El să fie Teodoro ?

FURIO
O, de-ar fi-n aşa minciună 
Adevăr cît un grăunte...

TRISTAN
Ia-mi caftanele acestea : 
Trebuie să scap de ele 
Chiar acum, să nu mă vadă 
Careva, să mă cunoască.

FURIO
Dă-le iute !

TRISTAN
Vezi ce poate 
Dragostea pentru odrasle ?

FURIO 
Unde te aştept ?

TRISTAN
La crîşma Ulmului...

FURIO
Cu bine !
Furio pleacă.



SCENA A XIV-A
Tristan, singur.
TRISTAN
Doamne, 
Ce comoară-i iscusinţa !
Dac mantaua-mpăturită 
Ce-am purtat-o ca sutană. 
Ca s-o am la îndemînă 
La nevoie. Lîngă-o poarta 
Caut să arunc turbanul 
Armenesc şi fustanela 
Lui Esop şi şterge-o, nene !
intră Ricardo şi Federico.


SCENA A XV-A 
Tristan, Ricardo, Federico. 
FEDERICO
O, iată-l pe viteazul spadasin 
Cu gura mai tăioasă decît spada!

RICARDO
Hidalgo , ia poftim aici puţin! 
Aşa de bine, oare,-şi ţin făgada 
Acei ce la onoare spun că ţin ?

TRISTAN
Senor...

FEDERICO
Ce tot, „senor", ne-ai dat dovada ! 
Aşa cuvînt...

TRISTAN
Degeaba vă pripiţi, 
Că n-aveţi dreptul să mă-nvinuiţi! 
M-am angajat la el ca să-l scrutez,
Fiindu-i dat de mîna mea să moară.
Dar numele n-aş vrea să vi-l pătez
Luîndu-i piuitu-n ulicioară.
Cei vecii păstrau virtutea unui crez :
„Fii chibzuit, prudenţa-i o comoară !"
Dar zi de zi eu sîmbetele-i port,
Așa că socotiți-l ca şi mort !
Stă ziua parcă-i fulgeră şi-i tună,
lar noaptea-i în odaie zăvorit
Şi mii de gînduri negre îi căşună,
Şi-l bîntuie, şi-i chinuie atît,
Că e convins şi el că nu-i a bună...
Îi vîr eu pacea veşnică pe gît!
Deci nu-mi daţi zor într-una cu măcelul,
Că ştie mandea cînd să-i facă felul !

FEDERICO
Eu cred că are-n felul lui dreptate : 
De vreme ce-l slujeşte-a şi-nceput... 
Nu pregeta !

RICARDO
E mort pe jumătate !

TRISTAN
Doar ştiu eu ce-mi rămîne de făcut. 
De-acum încolo nu-i o greutate...

FEDERICO
Vorbeşte-ncet!

TRISTAN
Mai vreau cît v-am cerut,
Să-mi cumpăr cal ,ca-n grabă să-mi iau zborul
De-ndată ce voi săvîrşi omorul.

RICARDO
Poftim cincizeci de scuzi şi de-a stă dată.
Du lucrul început la bun-sfîrşit,
Că nu ne vom zgîrci nici noi la plată...

TRISTAN
Eu viața-mi risc, dar sper s-ajungem chit: 
Slujesc doar oameni mari, dintr-o bucată... 
Vă las acum. N-aş vrea să fiu zărit, 
De la balconul lor, c-or sta la pîndă.

FEDERICO
Vezi, fii atent!

TRISTAN
Vorbim, noi, la izbîndă !
Tristan iese. 

FEDERICO
Ce straşnic om !

RICARDO
Şiret şi priceput !

FEDERICO
Şi ce-o să-l mai ucidă!

RICARDO
O splendoare !



SCENA A XVI-A
Aceiaşi, Celio. 
CELIO
Nemaivăzut, ciudat, de necrezut!

FEDERICO
Ce-i Celio ? Opreşte-te ! Ce-i, oare ?

CELIO
E pentru voi ceva cam neplăcut. 
La Ludovico-n casă-i zarvă mare...

RICARDO
O fi murit, de intră-atît de mulţi...

CELIO
Te rog să ai răbdare şi s-asculţi ! 
Se duc voioşi să-l fericească, poate, 
Că şi-a găsit feciorul, în sfîrşit...

RICARDO
Şi ce ne pune nouă beţe-n roate 
Că l-a pierdut sau că l-a regăsit ?

CELIO
Vedem uşor ce strîns se leagă toate, 
Cînd ştim că la Diana aţi rîvnit 
Şi fiul regăsit e secretarul...

FEDERICO
Mai bine mă păleai în cap cu parul!

RICARDO
Să fie fiu de conte-ntr-adevăr ? 
Cum au ajuns de urma lui să ştie ?

CELIO
N-am timp să povestesc de-a fir a păi
Cum a scăpat şi cînd, din pribegie 
Dai ce vă spun nu-s simple flori de măr.

FEDERICO
E chip necaz mai mare să-mi mai vie ?

RICARDO
Şi visul meu ?

FEDERICO
Mă duc să văd ce este.

RICARDO
Te-ajung şi eu.

CELIO
Să ştiţi că nu-i poveste ! 
Ies.



SCENA A XVII-A
Salon în palatul contesei. Teodoro, îmbrăcat ca pentru drum, şi Marcela.
MARCELA
Teodoro, gata, pleci ?

TEODORO
Plec. Eşti mîndră de scofală ? 
Dintr-o luptă inegală 
Nu cîştigi nimic, în veci.

MARCELA
În pretexte te întreci, 
False ca orbirea ta, 
Căci, urîndu-mă cumva, 
Şi iubind-o pe stăpînă, 
Visul tău — acum ţarina — 
Nici uitare nu-ţi va da.

TEODORO
Ea şi eu ?...

MARCELA
Negi prea tîrziu 
Nebuneasca ta orbire 
Ce-l aduse la pieire 
Pe mişelul zurbagiu ! 
Căci stăpîna — sigur ştiu — 
Ca o nobilă isteaţă, 
Rangul şi-a păstrat, semeaţă. 
Vino-ţi, omule, în fire, 
Că-ntre titlu şi iubire 
Se înalţă munţi de gheaţă ! 
Răzbunată sînt pe tine : 
După faptă şi răsplată ! 
O iubire răzbunată 
Uită, astfel, mult mai bine. 
Dacă ţi-aminteşti de mine, 
Ai putea să te gîndeşti 
Că te uit să mă... iubeşti. 
Cînd dispreţul tău îi toarce 
Zi şi noapte, ţi-l întoarce 
Pe acela ce-l iubeşti !

TEODORO
Lasă, nu te mai preface, 
Cînd cu Fabio tu vrei 
Cît mai iute să te iei!

MARCELA
Doar dispreţul tău mă face !
Intră Fabio.



SCENA A XVIII-A
Aceiaşi, Fabio. 
FABIO
Nu e rău pe cel ce-ţi place 
Să-l mai sorbi din ochi oleacă 
Teodoro astăzi pleacă. 
Vezi, prilejul să nu-ţi scape!

TEODORO
Peste-atît noian de ape, 
Gelozia o să-ţi treacă...

FABIO
Pleci?...

TEODORO
Veni, în fine, ora... 

FABIO
Vine doamna să te vadă.
Intră contesa, Doroteea şi Anarda,



SCENA A XIX-A
Aceiaşi, Diana, Doroteea, Anarda. 
DIANA
Ai ajuns aici ?

TEODORO
Dovadă ! 
Aripi aş dori, senora, 
Că mi-ar fi mai de folos !

DIANA 
Hainele i le-aţi călcat ?

ANARDA
Totu-i gata,-mpachetat.

FABIO
Pleacă ?...

MARCELA
Tot mai eşti gel

DIANA 
(către Teodoro)

Hai puţin mai la o parte !
(Diana şi Teodoro aparte.) 

TEODORO
La poruncă!

DIANA
Teodor, 
Pleci cînd ştii cît te ador ?

TEODORO
Vina ta-i că plec departe !

DIANA
Asta-s eu, chiar de mă tai ! 

TEODORO
Plîngi ?

DIANA
Dar cum să plîng aşa ? 
Mi-a intrat în ochi ceva...

TEODORO
Dragostea ?...

DIANA
Să ştii c-aşa-i! 
Dar, de-atunci, cam e oleacă 
Şi acum să plece vrea...

TEODORO
Plec şi eu, stăpîna mea ; 
Plec, dar sufletul nu-mi pleacă, 
Ci aici, cu tine, şade 
Să te-ajute cu blîndeţe. 
Preadivina-ţi frumuseţe 
Doar de suflete se cade 
Ajutată să petreacă. Sînt al tău !

DIANA
Ce clipă grea !

TEODORO
Plec şi eu, stăpîna mea ;
Plec, dar sufletul nu-mi pleacă.

DIANA
Plîngi ?

TEODORO
Doar n-are nici un rost. 
Mi-a intrat în ochi, aşa...

DIANA 
Poate că durerea mea!

TEODORO
Cred că asta a şi fost...

DIANA
Mii de fleacuri ai aici : 
Ţi ie dau să nu mai sufăr. 
Dînd, cîndva de ele-n cufăr, 
Tare mi-ar plăcea să zici, 
Ca de nişte scumpe moaşte 
Ale dragostei hapsîne : 
„Plînsul crudei lor stăpîne 
Le-a stropit : se mai cunoaşte !"

ANARDA
Focul unei mari iubiri...

DOROTEEA
...Greu îl tăinui subt obroc !

ANARDA
Zău, mai bine-ar sta pe loc... 
Uite,-şi lasă amintiri!

DOROTEEA
Parcă-i cîinele din snoava 
Grădinarului, stăpîna !

ANARDA
Ce tîrziu i-apucă raîna !

DOROTEEA
Poate c-o mînca, ligava!


SCENA A XX-A 
Aceiaşi, contele Ludovico şi Camilo. 
LUDOVICO
Îi poate bucuria da-nvoire, 
Senora, unui om la anii mei...

DIANA
Dar ce-i, senore conte ?

LUDOVICO 
Numai voi 
Nu ştiţi ce ştie-n Napoli oricine, 
Că-n clipa cînd mi se aduse vestea, 
Abia de m-au lăsat să trec pe străzi 
Şi n-am putut ajunge să-mi văd fiul ?

DIANA
Ce fiu ? Nu vă-nţeleg înflăcărarea.

LUDOVICO
Au Înălţimea-voastră n-a aflat 
Povestea mea ?... Acum două decenii, 
C-un unchi al lui la Malta mi-am trimis 
Unicul fiu şi l-au răpit piraţii 
Lui Ali-Paşa.

DIANA
Cred c-am auzit 
De întâmplarea asta.

LUDOVICO
Cel-de-sus 
Mi-a hărăzit să-mi regăsesc feciorul 
Nevătămat din multele-i păţanii.

DIANA
Pe drept cuvînt, mi-aţi dat, senore conte, 
O veste foarte bună.

LUDOVICO
Voi, senora, 
Aveţi să-mi daţi acum, în schimb vieaţă 
Pe fiul meu aflat în slujba voastră, 
Neştiutor că eu îi sînt părinte. 
O, de-ar trăi şi azi sărmana-i mamă !

DIANA
În slujba mea?... De Fabio e vorba?

LUDOVICO
O, nu, senora, ci de Teodoro.

DIANA
De Teodoro ?

LUDOVICO
Da!

TEODORO
E cu putinţă ?

DIANA
Cum, Teodoro, contele ți-i tată?

LUDOVICO
El este, oare ?

TEODORO 
(către Ludovico)
Înălţimea-voastră 
Luaţi bine seama...

LUDOVICO
Nu mai are rost, 
Odrasla mea, decît să-ţi mor în braţe 
De-atîta fericire !

DIANA
Ce-ntîmplare !

ANARDA
Într-adevăr, senora, Teodoro
E cavaler de rang atît de nobil ?...

TEODORO
Senor, sînt năucit de turburare ! 
Sînt fiul vostru ?

LUDOVICO
Chiar de n-aş avea 
Dovezi destule, doar vederea ta 
Ar fi de-ajuns, atît de bine semeni 
Cu tine, mic !

TEODORO
Picioarele-ţi sărut
Şi te implor...

LUDOVICO
Nimic să nu-mi mai spui, 
Că nu mai ştiu de mine cînd te văd. 
Ce chipeş eşti şi ce distins arăţi ! 
Ce minunat ţi-a scris pe faţă firea 
Întreaga ta nobleţe, Teodoro ! 
Dar, hai să mergem, ca să intri-odată 
În stăpînirea casei şi-a averii 
Şi să-ţi şi vezi portalu-ncununat 
Cu cel mai mîndru herb din tot regatul.

TEODORO
Şeilor, urma în Spania să plec, 
Aşa c-aş vrea...

LUDOVICO
În Spania ? Perfect ! 
La pieptul meu e Spania !

DIANA
Vă rog
Să-l mai lăsaţi aici pe Teodoro, 
Doar pînă se îmbracă-n haine bune, 
Ca fiu, să vină să vă recunoască. 
Eu n-aş dori din casa mea să plece 
În zarva gloatei care e afară.

LUDOVICO
Vorbiţi, contesă, cum vă cere rangul, 
Îmi vine greu să-l părăsesc şi-atîta, 
Dar, ca să nu stîrnim mai multă zarvă, 
Eu plec, rugind pe senoria-voastră 
Comoara să-mi trimită pînă-n seară.

DIANA
Vă dau cuvîntul meu !

LUDOVICO
Atunci, cu bine,
Fecior iubit !

TEODORO
Cu bine, dragă tată !

LUDOVICO
Camilo, pot acum să mor...

CAMILO
Ce tînăr
Şi chipeş e !

LUDOVICO
Mă tem să mă gîndesc : 
De-atîta fericire-nnebunesc !
Contele iese; toţi slujitorii se strîng în jurul lui Teodoro.


SCENA A XXI-A 
Teodoro, Diana, Fabio, Anarda, Doroteea, Marcela.
FABIO
Dă-ne iute tuturor 
Mîna să ţi-o sărutăm !

ANARDA
Fă-ne cinstea...

DOROTEEA
Te rugăm !

MARCELA
Dă-ne-o !... Binevoitor, 
Drag la toţi ai să ne fii...

DIANA
Ce v-aţi strîns cu-atîta foc ? 
Faceţi-mi şi mie loc, 
Nu-i mai îndrugaţi prostii ! 
Înălţimea-voastră vrea 
Mîinile să-mi dea ?

TEODORO
Nici gînd ! 
Azi, mai mult decît oricînd, 
Sînteţi tot stăpîna mea.

DIANA
Hai, plecaţi de-aici o dată 
Şi lăsaţi-ne puţin !

MARCELA
Ce spui, Fabio ?

FABIO
Amin !

DOROTEEA
Tu ce crezi ?

ANARDA
De astă-dată, 
E o mare-ntorsătură : 
N-o s-o mai numim ca-n snoava...

DOROTEEA
Cum, mănînca şi ligava ?

ANARDA
Lupii i se bat la gură !
Slujitorii ies.


SCENA A XXII-A 
Diana, Teodoro.
DIANA
Pleci în Spania ?...


TEODORO
Ei, iacă !
Eu ?...

DIANA
Dar cine-mi tot spunea : 
,,Plec şi eu, stăpîna mea, 
Plec, dar sufletul nu-mi pleacă ! ?

TEODORO
Cred că-ţi arde-acum de glume...

DIANA
Sorţii ăştia ideali...

TEODORO
Deci, vorbim ca doi egali, 
Nobili, de, cu vechi renume, 
Că-s acum şi eu, vezi bine...

DIANA
Altu-mi pari, din bun senin !

TEODORO	
Ţii la mine mai puţin, 
Cînd mă ştii egal cu tine ? 
Ale dragostei tocmeli 
L-ar cam vrea pe cel iubit 
Mai prejos. M-ai fi dorit 
Slujitor ?

DIANA
Amar te-nşeli ; 
Azi mă şi mărit cu tine, 
Să m-asculţi şi să te-ascult !

TEODORO
Ce-aş putea dori mai mult ? 
Soartă, stai aşa, că-i bine !

DIANA
Cred că nu-i pe lume fată 
Norocoasă cum sînt eu ! 
Du-te iute, dragul meu, 
Să te-mbraci !

TEODORO
Mă duc îndată, 
Ca să văd şi eu ce e 
Cu averea şi cu tata.

DIANA
Înălţimea-ta e gata ?

TEODORO
Da, contesă.

DIANA
Vino.

TEODORO
Ce ?

DIANA
Ce?.,. Aşa vorbesc, oricum, 
Servitorii cu stăpîna ?

TEODORO
S-a sfîrşit cu anasîna 
Şi sînt eu stăpîn, acum !

DIANA	
Rog pe înălţimea-voastră 
Cu Marcela s-o sfîrşească, 
Dacă vrea să n-o păţească !

TEODORO
Crezi că înălţimea-noastră 
De acum ar mai putea 
Să iubească servitoare ?

DIANA
E o glumă...

TEODORO
Dar mă doare ! 

DIANA 
Cum, ce-s eu ?

TEODORO
Soţia mea !
Iese.

DIANA
E cum spunea şi el : ce-aş mai dori ? 
Stai, soartă-aşa, c-aşa e numai bine


SCENA A XXIII-A 
Diana, Federico, Ricardo. 
RICARDO
Împărtăşită marea bucurie 
Li s-ar cădea amicilor...

DIANA
Atît
Doar cît îmi cere înălţimea-voastră.

FEDERICO
Şi nu ne spuneţi ce senior de seama 
Vi-i servitorul ?

DIANA
Da, vă cer iertare. 
De n-aţi ştiut, aflaţi, că nu e greu : 
E conte-ntr-adevăr, şi soţul meu !
Contesa iese.

RICARDO
Ce spui de-aşa ceva ?

FEDERICO
Turbez de ciudă

RICARDO
Ah, dacă-l omora clănţăni ăla !

FEDERICO
Vorbeşti de lup şi...




SCENA A XXIV-A
Aceiaşi, Tristan.
TRISTAN      
(fără să-i vadă)
Totu-i aranjat. 
Grozav mai e şiretul lacheiaş : 
Tot Napoli, cînd vrea, pe dos l-întoarce !

RICARDO
Ia stai, Tristan — sau cum te-o fi chemînd!

TRISTAN
Adevăratu-mi nume-i 
,,Stinge-Vieţi" !

FEDERICO
Grozav le stingi!

TRISTAN
Şi ăsta era gata,
Dar tocmai azi s-a preschimbat în conte !

RICARDO
Şi ce contează asta ?

TRISTAN
Cînd tocmeala 
O încheiarăm doar cu trei sutare, 
Era ca să ucid, cum ştiţi prea-bine, 
Un servitor şi nicidecum un conte!
Cu Teodoro conte-i altceva 
Şi-i musai să se umfle onorarul : 
Mai mult te costă să ucizi un conte 
Decît cinci-şase slugi aproape moarte 
De foame, de speranţă sau de ciudă...

FEDERICO
Şi ca să-i vii de hac în noaptea asta, 
Cîţi scuzi ne ceri ?

TRISTAN
Cu preţ redus, o mie.

RICARDO 
Îi vei avea !

TRISTAN 
Aş vrea o chezăşie.

RICARDO
Lănţugul ăsta.


TRISTAN
Pregătiţi biştarii !

FEDERICO 
Mă duc să-i iau.


TRISTAN
Şi eu să-i iau viaţa.
Hei !

RICARDO
Tot mai vrei ?

TRISTAN
Să nu suflaţi o vorbă 
Cei doi pleacă.


SCENA A XXV-A 
Tristan, Teodoro. 
TEODORO
Te-am văzut de-aici vorbind
Cu călăii... îi cunoşti ?...

TRISTAN
Ăştia doi sînt cei mai proşti 
Dintre cîţi or fi fiind ! 
Vezi acest lănţug solid ? 
De la ei îl am, — m-auzi ? 
Un miar întreg de scuzi 
Mi-au promis, să te ucid !

TEODORO
Ce-au urzit aceşti mişei ?

TRISTAN
Dacă m-auzeai, fireşte, 
Ce grozav vorbeam greceşte, 
Mi-ai fi dat mai mult ca ei. 
Ca să faci pe grecul, nu-i 
Chiar aşa de greu cum pare : 
Dai cu gura la-ntîmplare 
Şi tot spui, tot spui, tot spui 
Cum te taie scăfîrlia : 
Azteclos, Catiborratos, 
Serpolitania,Jipatos, 
Atecas, Filimoclia —
Şi așa îi dai cu piua. 
Dacă nu te dibuieşte, 
Zici şi tu că-i pe greceşte, 
Şi-i greceşte toată ziua !

TEODORO
Om brodi-o cu proţapul... 
Mii de gînduri îmi căşună... 
De-or afla că-i o minciună, 
Toate le plătesc cu capul !

TRISTAN
Asta te frămîntă-acum ?

TEODORO 
Diavole, mai crezi că-ţi merge ?

TRISTAN
Lasă soarta să alerge
Şi-om vedea, noi, ce şi cum !

TEODORO
Na, că vine şi contesa !

TRISTAN
Eu m-ascund, să nu mă vadă. 
Tristan se ascunde.



SCENA A XXVI-A

Teodoro, Diana, Tristan ascuns. 
DIANA
Încă nu te-ai dus să-ţi vezi Tatăl ?

TEODORO
Nu. O grea durere 
Mă opreşte şi mă-ndeamnă 
Iar să-ţi cer îngăduinţa 
Tot în Spania să plec...

DIANA
Dacă scumpa ta Marcela 
Sufletu-ţi vrăjeşte iarăşi, 
Foarte bun îţi e pretextul.

TEODORO
Mie, ea ?

DIANA 
Ce ai, atuncea ?

TEODORO
Nu-i ceva menit s-ajungă 
Pînă la urechea ta.

DIANA
Spune tot ce ai pe suflet, 
Chiar potrivnic cinstei mele.

TEODORO
Şiretenia, desigur,
S-ar cădea statui să-i facă
Lui Trist an, şi iscusinţa —
Versuri ; Creta — labirinte ;
Căci, mişcat de trista-mi soartă
Şi ştiind că Ludovico
Şi-a pierdut un fiu, scornit-a
Pentru mine toate astea.
Sînt copil din flori, Diana,
Şi părinţi îmi sînt talentul,
Bruma mea de-nvăţătură
Şi condeiul. Fiu mă crede 
Bietul conte ! Am prilejul 
Soţ să-ţi fiu şi să mă bucur 
De măriri şi fericire , 
Dar nobleţea mea firească 
Să te-nşel nu mi-ar permite, 
Căci sînt om, şi adevărul 
Să-l slujesc nespus îmi place. 
Astea spuse, vin să-ţi cer 
Voie-n Spania să plec. 
Ţi-aş putea-nşela iubirea, 
Meritele, chiar şi rangul ?

DIANA
Înţelept şi prost ai fost ! 
Prin destăinuirea asta, 
Ca-nţelept ţi-arăţi nobleţea , 
Dar eşti prost, crezînd că eu 
N-am să mă mărit cu tine 
Tocmai azi, cînd stării tale 
I-am găsit aşa hrisoave... 
Nu-n măriri stă fericirea, 
Ci-n deplina armonie 
Cu făptura ce ţi-i dragă ! 
Azi mă şi mărit cu tine. 
Ca Tristan să nu mai poată 
Da de gol întreaga taină, 
Pun la noapte să-l azvârle 
Adormit în puţul casei 
Şi scăpăm de el...

TRISTAN 
(de după perdea)
Păzea !


DIANA
Cine-i ?

TRISTAN
Chiar Tristan, stăpîna, 
Ce pe drept cuvînt se plînge. 
Rar mai vezi femei în stare 
De aşa recunoştinţă ! 
Eu, al bucuriei faur, 
Chiar atît de drag vi-s, oare, 
Că-mi mutaţi în puţ culcuşul ?

DIANA
Cum, ai auzit ?

TRISTAN
Cu bine ! Plec, că nu-mi prieşte apa...

DIANA
Vino-ncoa !

TRISTAN
Ce rost mai are ?

DIANA
Pentru marea-ţi iscusinţă, 
N-o să ai în lumea-ntreagă 
O prietenă mai bună ; 
Însă nimeni să nu afle 
Pozna ce ne-ai pus la cale !

TRISTAN
Interesul poartă fesul 
Şi tăcerea interesul...

TEODORO 
Dar ce-i zarva de afară ?
Intră contele Ludovico, Federico, Ricardo, Camilo, Fabio,
Anarda, Doroteea, Marcela.



SCENA A XXVII-A
Aceiaşi, contele Ludovico, Federico, Ricardo, Camilo, Fabio,
Anarda, Doroteea, Marcela.
RICARDO
Vrem să-l însoţim cu toţii 
Pe feciorul dumneavoastră !

FEDERICO
Stau buluc napolitanii
Pe la porţi, dorind să-l vadă !

LUDOVICO
Cu permisia Dianei, 
O trăsură te aşteaptă, 
Teodoro, şi — călare — 
Toată floarea nobilimii. 
Haide, fiule şi vezi-ţi, 
Dup-atîta pribegie, 
Iarăşi casa părintească !

DIANA
Înainte de plecare,
Ţin să ştiţi că-i sînt soţie.

LUDOVICO
Cînd atîta fericire 
Ne-ai adus, opreşte-ţi, soartă, 
Cu un cui de aur roata ! 
Am venit să-mi iau copilul 
Şi mă-ntorc cu doi acasă...

FEDERICO
Hai, Ricardo, felicită-i !

RICARDO
Felicit pe Teodoro 
Mai întîi că-l văd în viaţă ; 
Căci, împins de gelozie, 
L-am plătit pe hoţul ăsta 
C-un lănţug şi scuzi o mie 
Cît mai grabnic să-l ucidă. 
Daţi porunci să-l pună-n lanţuri 
Că-i tîlhar ascuns, licheaua !

TEODORO
Cine-şi apără stăpînul 
Nu-i tîlhar !

RICARDO
Atuncea, oare, 
Cine-i prefăcutul ăsta ?

TEODORO
Slujitorul meu şi ţin, 
Printre alte obligaţii, 
Ca răsplată pentru toate, 
Să-l însor cu Doroteea, 
Cu-nvoirea ta, contesă, 
Care ştiu că pe Marcela 
După Fabio ai dat-o.

RICARDO
Eu îi fac Marcelei zestre !

FEDERICO
Eu, la rîndu-mi, Doroteei !

LUDOVICO
Bun ! Şi mie-mi mai rămîne
Să-i ofer şi eu contesei
Fiu şi casă-n chip de zestre !

TEODORO
Şi acum, cinstite feţe,
Vă rugăm să nu se afle
Tainele lui Teodoro,
Terminînd, cu voia voastră,
Renumita comedie
CÎINELE GRĂDINARULUI.





Sfîrşitul comediei. 
CÎINELE GRĂDINARULUI 